title: Gustaf Jansson (juoksija)

text: Urallaan Jansson edusti Hagforsin IF Vikingiä ja Karlstadin IF Götaa. Ensimmäisen mitalinsa Ruotsin mestaruuskisoissa Jansson saavutti kesällä 1950 sijoittuessaan maratonilla hopealle. Seuraava kesänä tuli 10 000 metrillä myös hopeaa. Kesällä 1952 ja 1953 Jansson saavutti maratonilla Ruotsin mestaruuden ja kesällä 1954 samalla matkalla pronssia.


title: Gustaf Jansson (juoksija)

text: Bernin EM-kilpailuissa 1954 Jansson sijoittui viidenneksi ajalla 2.27.27,8. Nopeimman aikansa 2.21,40 hän juoksi Bostonin maratonilla 1955 sijoittuessaan kuudenneksi, mutta reitti oli tuolloin 1,1 km vajaamittainen.


title: Matti Jääski

text:
Matti Jääski () oli suomalainen jääkärivääpeli ja heimosoturi. Hänen vanhempansa olivat maanviljelijä Antti Jääski ja Anna Maria Degerström.
Jääski työskenteli työmiehenä ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. konekiväärikomppaniaan 8. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Matti Jääski

text: Jääski saapui takaisin Suomeen (Vaasaan) aliupseeriksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin rehumestariksi 1. Jääkärirykmentin 2. jääkäripataljoonan konekiväärikomppaniaan, josta hänet siirrettiin 23. maaliskuuta 1918 alkaen pataljoonan esikuntaan. Hän otti osaa sisällissodan taisteluihin Lempäälässä ja Kämärällä sekä Viipurissa.


title: Matti Jääski

text: Jääski palveli sisällissodan jälkeen kuormastoaliupseerina Kaartin jääkäripataljoonan konekiväärikomppaniassa, josta hänet vapautettiin 23. elokuuta 1918 hänen yli-ikäisyytensä takia vakinaisesta palveluksesta ja hän siirtyi varastonhoitajaksi Hennalan leirille. Jääskin sotaintoa ei suinkaan laskenut se, että hänet vapautettiin asepalveluksesta yli-ikäisenä, vaan päinvastoin hän tiesi kelpaavansa rintamalle ja näin ollen hän liittyikin kesällä 1919 Karjalan (Aunuksen) retkikuntaan, missä hän palveli kuormastonjohtajana 1. rykmentin 2. pataljoonan esikunnassa. Sotaretkeltä palattuaan hän sai valtion viran Riihimäen varavankilan vartioiden tarkastajana, missä tehtävässä hän toimi noin vuoden päivät.


title: Matti Jääski

text: Mutta kauan eivät Jääskiä siviilielämän riennot viehättäneet, vaan hänen verensä veti sotatoimiin ja näin ollen hän katsoi parhaaksi autaa Vienan-Karjalassa aseisiin nousseita heimoveljiä. Näin hän liittyi Vienan-Karjalan sotaan (itäkarjalaisten kansannousu) loppuvuodesta 1921. Tällä sotaretkellä hän toimi konekiväärikomppanian päällikkönä ja otti osaa muun muassa Kostamuksen taisteluun. Sodasta hän palasi vuoden 1922 alkupuolessa ja sai tämän kaiken vaivansa palkkana armeijalta viran armeijan sikalasta Pasilasta 5. helmikuuta 1926. Myöhemmissä elämänsä vaiheissa hän oli hoidettavana rintamilta saamiaan vaivoja Helsingin maalaiskunnassa sijainneessa kunnalliskodissa.


title: Reinaldo Gorno

text: Reinaldo Gorno (18. heinäkuuta 1918 – 10. huhtikuuta 1994) oli argentiinalainen kestävyysjuoksija ja olympiamitalisti.


title: Reinaldo Gorno

text: Gorno saavutti Helsingin 1952 olympialaisissa hopeaa maratonilla ajalla 2.25.35,0. Hän hävisi kilpailun voittaneelle Emil Zátopekille yli 2,5 minuuttia.


title: Bram Som

text: Bram Som (s. 20. helmikuuta 1980 Terborg, Alankomaat) on alankomaalainen juoksija, joka on erikoistunut 800 metrille. Hän on lajin Euroopan-mestari.


title: Bram Som

text: Som sijoittui viidenneksi alle 20-vuotiaiden MM-kilpailujen 800 metrillä Annecyssä 1998 ajalla 1.48,36. Seuraavana vuonna hän saavutti samassa lajissa pronssia junioreiden Euroopan-mestaruuskilpailuissa Riiassa. Sydneyn olympialaisissa 2000 hän putosi alkuerissä. Vuonna 2001 hän karsiutui välierissä sekä sisä- että ulkoratojen MM-kilpailuissa.


title: Bram Som

text: Som sijoittui kuudenneksi Münchenin 2002 EM-kilpailujen 800 metrillä ajalla 1.48,56. Birminghamin sisäratojen MM-kilpailuissa 2003 hän sijoittui viidenneksi juostuaan ajan 1.47,00. Myöhemmin samana vuonna hän karsiutui Pariisin MM-kilpailuissa välierissä. Ateenan olympialaisissa 2004 hän eteni niin ikään välieriin ja sijoittui samana syksynä kolmanneksi.


title: Bram Som

text: Som voitti 800 metrin Euroopan-mestaruuden Göteborgissa 2006. Hän juoksi ajan 1.46,56 kukistaen toiseksi sijoittuneen David Fiegenin kolmella sadasosasekunnilla. Samana vuonna hän sijoittui lisäksi toiseksi niin kuin maailmancupissakin. Osakan MM-kilpailuissa 2007 hän karsiutui alkuerissä. Berliinin MM-kilpailuissa 2009 hän sijoittui seitsemänneksi ajalla 1.45,86. hän oli samana vuonna neljäs. Daegun MM-kilpailuissa 2011 hän karsiutui välierissä.


title: Bram Som

text: Som lopetti aktiivisen kilpailu-uransa vuonna 2012 ja on sen jälkeen toiminut jäniksenä muun muassa timanttiliigan kilpailuissa.


title: Fort Snelling

text: Fort Snelling on entinen linnoitus, joka sijaitsee keskellä Minneapolis–Saint Paulin suurkaupunkialuetta Minnesota- ja Mississippi-jokien yhtymäkohdassa. Se on suojeltu Yhdysvaltain historiallisena muistomerkkinä. Fort Snelling muodostaa lähialueidensa kanssa oman organisoimattoman territorionsa, jossa on 442 asukasta (2000).


title: Fort Snelling

text: Fort Snelling oli yksi Yhdysvaltain uusista linnoituksista sen uusilla alueilla, jotka se oli saanut Yhdistyneeltä kuningaskunnalta vuoden 1812 sodan jälkeen ja ostolla Ranskalta. Linnoitus valmistui vuonna 1825, ja pian tämän jälkeen sotilaat muuttivat Josiah Snellingin johdolla selvästi alueen kuvaa. He rakensivat teitä, myllyn Saint Anthonyn putoukseen ja viljelivät maata.


title: Fort Snelling

text:
Noin 30 vuoden ajan Fort Snelling oli Mississippi-joen yläjuoksun keskuksena, jonne ojibway- ja sioux-intiaanit tulivat tekemään kauppaa ja keskustelemaan viranomaisten toimista. Myös turkiskauppiaat joutuivat pysähtymään tarkastusten takia. Linnoituksella oli merkittävässä osa myös Saint Paulin perustamisessa. Linnoituksen lähelle tuli Selkirkin epäonnisen siirtokunnan asukkaita Kanadasta. Sotilaat ajoivat heidät kuitenkin kauemmaksi paikkaan, johon syntyi Saint Paul.
Vuoden 1851 sopimukset saivat aikaan Yhdysvaltain rajaseudun siirtymisen lännemmäksi. Uudet linnoitukset ottivatkin Fort Snellingin paikan raja-asemina. Fort Snelling jäi sittemmin pelkästään varastopaikaksi. Vuonna 1858 linnoitus myytiin, ja paikalle piti perustaa kaupunki. Sisällissota keskeytti kuitenkin kaupunkihankkeen, ja linnoitus palasi sotilaskäyttöön. Sodan jälkeen Fort Snelling toimi Dakotan alueen sotilaskeskuksena. Linnoitukseen rakennettiin 1880-luvulta 1900-luvun alkuun uusia rakennuksia ja vanhoja kivisiä rakennuksia tuhottiin. Toisessa maailmansodassa Fort Snellingissä koulutettiin yli 300 000 sotilasta moniin eri tehtäviin. Sodan jälkeen vanhan linnoituksen sotilaskäyttö päättyi.


title: Fort Snelling

text: Linnoitusta uhkasi 1950-luvulla valtatien rakentaminen. Tämä sai aikaan julkisia toimia Minnesotan vanhempien rakennusten suojelemiseksi. Fort Snelling valittiin osavaltion ensimmäisenä kohteena kansalliseksi historialliseksi muistomerkiksi.


title: Admonish

text: Admonish on ruotsalainen black metal -yhtye, joka perustettiin 1994. Admonish oli ensimmäisiä kristillisen black metal -suuntauksen yhtyeitä ja on Ruotsin ensimmäinen kristillinen black metal -yhtye. Vaikka Admonish ei julkaissut mitään ennen vuotta 2005, Metal Hammer -lehti kutsui sitä "yhdeksi johtavista kristillisistä black metal -yhtyeistä" eräässä 1990-luvulla julkaistussa teemanumerossaan, joka käsitteli black metalia. 6. lokakuuta 2006 Admonish sai huomiota valtavirran viestimissä, kun Emil (kitara) ja Jonas Karlsson (basso) olivat mukana MTV Europen ohjelmassa "Pimp My Ride International".


title: Admonish

text: Yhtye on mukana kristillistä black metalia käsittelevässä dokumenttielokuvassa "Light in Darkness – Nemesis Divina", joka julkaistiin alkukesästä 2008. Entinen Admonish-jäsen Per Sundström on nykyisin Crimson Moonlightin kitaristi. Yhtyeellä on kaksi julkaisua: "Den Yttersta Tiden" (2005) ja "Isnärjd", joka julkaistiin Momentum Scandinavia -levymerkillä 2007. Admonish on esiintynyt 2008 Sveitsin Elements of Rock -festivaaleilla, joka on Euroopan suurin kristillisen metallimusiikin festivaali, ja vuonna 2009 yhtye esiintyi Suomen Immortal Metal Fest -tapahtumassa. Yhtyeen musiikki on melodista, ja tyylissä on vaikutteita kelttiläisestä kansanmusiikista.


title: Admonish

text: Vuonna 1994 kitaristi-laulaja Emanuel Wärja ja Marcus perustivat yhtyeen. 1995 Samuel liittyi kosketinsoittajaksi, Mattias liittyi basistiksi ja Per Sundström rumpaliksi. Yhtye nimettiin Admonishiksi (). 1997 yhtye julkaisi kotisivunsa, jolla se alkoi saada tunnettuutta underground metal -piireissä. Yhtyeestä tuli pahamaineinen, koska se käytti musiikistaan nimitystä "kristillinen black metal" kotisivuillaan. Tämä aiheutti kiistaa underground metal -piireissä, ja pian julkaistiin Admonishia vastustava sivusto. Vaikka Admonish ei julkaissut mitään ennen vuotta 2005, Metal Hammer -lehti kutsui sitä "yhdeksi johtavista kristillisistä black metal -yhtyeistä" eräässä 1990-luvulla julkaistussa teemanumerossaan, joka käsitteli black metalia.


title: Admonish

text: Yhtye ei pystynyt äänittämään demoa kokoonpanomuutosten takia: laulaja Samuel jätti yhtyeen, ja kun Per Sundström vaihtoi rummuista kitaraan, André otti rumpalin paikan mutta jätti pian yhtyeen. Emanuel, Per ja Mattias harjoittelivat rumpukoneen avulla. Vuonna 1998 Joakim Simonsson liittyi kosketinsoittajaksi ja Martin Norén liittyi laulajaksi. Yhtye sai kuudennen jäsenensä, kun Robin Svedman liittyi rumpaliksi 1999. Kesällä 1999 Simonsson muutti toiseen kaupunkiin ja jätti yhtyeen. Admonish meni tauolle, koska jäsenet eivät eri syistä voineet keskittyä yhtyeeseen.


title: Admonish

text: Admonish palasi tauolta 2002. Per Sundström oli muuttanut Etelä-Ruotsiin ja liittynyt Svedmanin entisten Obsceration-jäsenten kanssa Crimson Moonlightiin. Mattias oli myös jättänyt Admonishin, mutta Emanuel, Martin ja Robin olivat edelleen yhtyeessä. Yhtyeen kokoonpano sai täydennystä 2003, kun siihen liittyi melodisen death metal -yhtye Takethin, joka on kiinnitetty Fear Dark -levymerkille, jäsenet Jonas Karlsson (basso) ja Joel (kitara). Yhtye kirjoitti uutta materiaalia, ja Admonish kiinnitettiin paluunsa jälkeen ensimmäiseen konserttiin Luccemetal 2003 -festivaalille. Joel päätti jättää yhtyeen henkilökohtaisista syistä. Uusi kitaristi, Samuel, soitti yhtyeen riveissä Luccemetalissa. Sen jälkeen Admonish palautti maineensa Ruotsin metallipiireissä. Paluukonsertin jälkeen Jonaksen identtinen veli ja myös Takethin jäsen, Emil Karlsson, liittyi Admonishiin kitaristiksi. Tällä kokoonpanolla yhtye meni studioon tammikuussa 2005. Äänitetystä materiaalista julkaistiin ep-levy "Den Yttersta Tiden" 11. huhtikuuta 2005 Club 666:ssa Tukholmassa. MusicMight kuvaa tapausta asiayhteydeltään "ironiseksi".


title: Admonish

text: Vuonna 2006 kaksoset Emil ja Jonas Karlsson olivat mukana ohjelmassa "Pimp My Ride International". Ohjelman kotisivuilla Karlssoneita kuvailtiin ennakkoon "ruotsalaisiksi black metal -kaksosiksi" Admonish-paidat päällään. Yhtyeen musiikkia soi lähetyksessä, kun juontaja Lil Jon esitteli miten kaksosten vuoden 1973 Audi 80 muutettiin kauhutyyliseksi. Tapauksesta uutisoitiin lehdissä kuten "Aftonbladet", "Drive", ja "Expressen". YouTube-sivustolle vuotanut kyseinen video keräsi hämmentyneitä mielipiteitä black metal -harrastajilta.


title: Admonish

text: Vuonna 2007 yhtye julkaisi toisen ep-levynsä "Isnärjd", jonka kansitaiteen teki arvostettu graafikko Samuel Durling (Endtime Productions). Ep julkaistiin norjalaisella levymerkillä Momentum Scandinavia. Vuonna 2008 yhtye esiintyi Sveitsin Elements of Rock -festivaaleilla ja oli mukana kristillistä black metalia käsittelevällä dokumenttivideolla "Light in Darkness – Nemesis Divina". Sen tuotti Stefan Rydehed, joka on tehnyt 2 dokumenttia black metal -yhtye Mayhemista. Dokumentissa haastateltiin kristillisen black metal -suuntauksen johtavia yhtyeitä kuten Hordea, Crimson Moonlightia ja Frosthardria.


title: Admonish

text: Admonish esiintyi Suomessa Immortal Metal Festeilla huhtikuussa 2009. Esitys ei sujunut ongelmitta: konsertissa laulaja Martin Norén ilmoitti, että ruotsinlaivalla rumpali Robin Svedman sairastui äkillisesti, ja Jonas Karlsson jäi hänen kanssaan laivasta saattaakseen Svedmanin sairaalaan. Norenin mukaan he onnistuivat saamaan tuuraajat rumpuihin ja bassoon, mutta he ehtivät tunnissa harjoitella vain kaksi kappaletta, joiden lisäksi Emanuel Wärja esitti akustisen kappaleen. Yhtyeen esitysaikaa jatkoi Sotahuuto. Yhtye esiintyi toistamiseen Immortal Metal Fest 2010:ssä.


title: Admonish

text: Admonishin äänitetty musiikki on tyyliltään modernia black metalia, joka painottuu melodioihin. Musiikissa on hyödynnetty sinfonisia koskettimia, mutta se ei erityisemmin hallitse äänimaisemaa. Vuoden 2007 ep "Isnärjd" esittelee vaikutteita kelttiläisestä kansanmusiikista ja sisältää klassisella kitaralla esitettyjä välisoittoja. Sanoitukset ovat evankelisia. Yhtyeen jäsenet nimittävat musiikkiansa mieluiten black metaliksi tai kristilliseksi black metaliksi. Karlssonin kaksoset ovat sitä mieltä, että termi "unblack metal" kuulostaa lähinnä hassulta, eivätkä siten halua käyttää sitä.


title: Admonish

text: Admonish on ollut metallipiireissä kiistanalainen vakaumuksensa takia ja pysynyt underground-asemassa pitkään. Kahden jäsenen näkyminen MTV:n Pimp My Ride -ohjelmassa toi sille enemmän huomiota. Metal Stormin arvostelija, nimimerkki Collin, sanoi arviossaan: "Niin hauskaa kuin olikin katsoa, kuinka Karlssonit hyppivät ja örisivät kuluneessa autossaan, minua se ei ainakaan saanut kiinnostumaan siitä, millaista musiikkia he tuottavat. Joten, onko Admonish vitsiyhtye, joka haluaa huomiota television roskaohjelmassa päästäkseen parrasvaloihin? Ei sekuntiakaan, "Insnärjd" -ep esittelee aika paljon taidokkuutta, ideoita ja lahjakkuutta muuttaakseen kuluneen ja ylitarjonnasta kärsivän genren, melodisen black metalin, joksikin joka kuulostaa ainakin vähän omaperäiseltä." Collin lisää arviossaan, että Insnärjd "on helposti useimpia melodisia black metal -albumeja tasokkaampi".


title: Admonish

text:
Metal Review -sivusto antoi "Insnärjd"-ep:lle 4 pistettä 6:sta ja kirjoitti, että ep:n sisältää 5 "äänituotannoltaan puhdasta, hyvin kirjoitettua metallikappaletta, jotka tasapainoilevat hyvin äärimmäisen ja helposti lähestyttävän välillä". Sama arvostelija lisää, että Insnärjdin "huipputason soittosuoritus ja kristallin kirkas soundi tuovat oman lisänsä tämän julkaisun menestykseen." The Metal Observer antoi ep:lle 7.5 10.stä, ja perusteli sen, että Admonish "soittaa black metalia, joka on hyvin tuotettua ja ammattimaista", ja että "yhtye hallitsee mestarillisesti soittotaidon, mikä voisi aiheuttaa sen, että yhtye kuulostaisi steriililtä, mutta ei täällä, sillä heidän siipiensä reunoilla
on välähdys tulta." Sama arvostelija kuvaa, että ep:n akustisissa välisoitoissa on "klassista ilmaa ja ovat hyvin soitettuja."


title: Federico Fazio

text: Federico Julián Fazio (s. 17. maaliskuuta 1987 Buenos Aires) on argentiinalainen jalkapalloilija. Hän edustaa Serie A:ssa pelaavaa AS Romaa. Hän on pelipaikaltaan keskuspuolustaja, mutta on pelannut myös puolustavana keskikenttäpelaajana.


title: Federico Fazio

text: Fazio aloitti ammattilaisuransa Club Ferro Carril Oestestä. Hän siirtyi tammikuussa 2007 Sevillaan, jossa hän kuitenkin pelasi suurimman osan jäljellä olevasta kaudesta Sevilla Atléticossa. Hän kuului myös Argentiinan alle 20-vuotiaiden maajoukkueeseen ja oli mukana voittamassa kultaa alle 20-vuotiaiden MM-kilpailuista 2007.


title: Federico Fazio

text: Kaudella 2007–2008 Fazio nostettiin Sevillan edustusjoukkueeseen Javi Navarron ja Julien Escudén ollessa loukkaantuneina. Fazio olikin yksi joukkueen tärkeimpiä pelaajia, kun joukkue ylsi sarjassa UEFA Cup -paikkaan oikeuttavalle viidennelle sijalle. Hän teki ensimmäisen maalinsa Sevillassa ottelussa Racing Santanderia vastaan 7. toukokuuta 2008.


title: Federico Fazio

text: Kesällä 2008 Fazio kuului olympiakultaa Pekingissä voittaneeseen Argentiinan joukkueeseen.


title: Federico Fazio

text: Seuratasolla Fazio on pelannut myös Englannin Valioliigan Tottenham Hotspurissa.


title: Maanosaliittojen cup 2013

text: Maanosaliittojen cup 2013 pelattiin Brasiliassa 15.–30. kesäkuuta 2013. Turnaus oli vuoden 2014 jalkapallon MM-kilpailuiden esiturnaus.


title: Maanosaliittojen cup 2013

text: Espanjalla, Italialla ja Uruguaylla oli mahdollisuus tulla kolmanneksi joukkueeksi, Argentiinan ja Ranskan ohella, joka on voittanut kaikki kolme suurinta FIFA:n järjestämää turnausta; MM-kilpailut, olympiaturnauksen ja Maanosaliittojen cupin. Puolustavana mestarina turnaukseen lähti isäntämaa Brasilia, joka voitti vuoden 2009 turnauksen. Brasilia myös voitti turnauksen kolmatta perättäistä kertaa.


title: Maanosaliittojen cup 2013

text: Italia sai paikan Maanosaliittojen cupiin Espanjan voitettua sekä vuoden 2010 MM-kilpailut että vuoden 2012 EM-kilpailut. Koska kummastakin kilpailusta voittajajoukkue saa paikan turnaukseen, myönnettiin paikka EM-kilpailuissa toiseksi sijoittuneelle Italialle.


title: Maanosaliittojen cup 2013

text:
Otteluita pelataan kuudella stadionilla kuudessa kaupungissa.
Turnauksen lohkoarvonta suoritettiin 1. joulukuuta 2012 Anhembi Convention Centerissä São Paulossa.


title: Maanosaliittojen cup 2013

text: Sääntöjen mukaan samasta maanosasta ei voinut tulla kahta joukkuetta samaan lohkoon, minkä vuoksi kummassakin lohkossa oli joukkue sekä Euroopasta että Etelä-Amerikasta. Brasilia ja Espanja sijoitettiin automaattisesti eri lohkoihin ensimmäisiksi. Tämä johti tilanteeseen, jossa Italia tuli sijoitetuksi lohkoon A ja Uruguay lohkoon B.


title: Maanosaliittojen cup 2013

text:
FIFA valitsi viidestä maanosasta seuraavat 10 erotuomaria tuomitsemaan Maanosaliittojen cupiin:
Turnauksessa otettiin käyttöön uudenlainen nopeisiin kameroihin perustuva maaliviivateknologia. Kansainvälinen jalkapalloliitto valitsi kymmenen ehdokkaan joukosta saksalaisen GoalControl-4D-tekniikan.


title: Maanosaliittojen cup 2013

text: Joukkueiden lopullisen kokoonpano piti olla vahvistettuna viimeistään 3. kesäkuuta 2013 ja Kokoonpanot julkistettiin 7. kesäkuuta 2013.


title: Maanosaliittojen cup 2013

text: Turnauksen virallinen pelipallo esiteltiin lohkoarvontojen ohessa. Pallo on nimeltään "Cafusa", joka on kontaminaatio sanoista "Carnaval" ("Karnevaali"), "Futebol" ("Jalkapallo") ja "Samba". Ensimmäistä kertaa pallon esitteli yleisölle Brasilian maajoukkueen entinen pelaaja ja kapteeni Cafu.


title: Maanosaliittojen cup 2013

text: Virallinen turnausohjelma julkistettiin 30. toukokuuta 2012 Rio de Janeirossa.


title: Maanosaliittojen cup 2013

text:
Kummastakin lohkosta voittaja ja toiseksi sijoittunut etenivät pudotuspeleihin. Sijoitukset lohkoissa määräytyivät seuraavasti:
Mikäli kahdella tai useammalla joukkueella olivat kaikki kolme yllä mainittua ehtoa tasan, määräytyivät näiden joukkueiden keskinäiset sijoitukset seuraavasti:


title: Maanosaliittojen cup 2013

text: "Kellonajat Brasilian normaaliaikaa (UTC–3)."


title: Maanosaliittojen cup 2013

text: Pudotuspeleissä (pronssi- ja loppuottelut mukaan lukien) ottelun ollessa tasatuloksessa varsinaisen peliajan jälkeen, pelataan kaksi 15 minuutin pituista jatkoaikaa. Jos tilanne on edelleen tasan jatkoaikojen jälkeen, ottelun tulos ratkaistaan rangaistuspotkukilpailulla.


title: David Prieto

text: David Prieto Gálvez (s. 2. tammikuuta 1983 Sevilla, Espanja) on espanjalainen jalkapalloilija, pelipaikaltaan keskuspuolustaja. Hän edustaa Espanjan toiseksi korkeimmalla sarjatasolla Segunda Divisiónissa pelaavaa Córdobaa.


title: David Prieto

text: Prieto on Sevillan junioriakatemian kasvatti. Hän teki debyyttinsä seuran edustusjoukkueessa 6. helmikuuta 2005 Primera Divisiónin ottelussa Levantea vastaan, mutta pelasi vielä pääasiassa seuran B-joukkueessa. Kausien 2004–2006 aikana hän esiintyi kaikkiaan kahdeksassa pääsarjaottelussa.


title: David Prieto

text: Kaudeksi 2006–2007 Prieto lainattiin Segunda Divisiónin Xereziin, jossa hän sai runsaasti vastuuta. Palattuaan Sevillaan hän sai kuitenkin edelleen tyytyä paikkaan B-joukkueessa, joka oli tällä välin noussut niin ikään Segundaan. Sevillan edustusjoukkueessa hän pelasi kaudella 2007–2008 yhdeksässä pääsarjaottelussa.


title: David Prieto

text: Prieto nostettiin vakituisesti Sevillan edustusjoukkueen kokoonpanoon kaudeksi 2008–2009. Hän sai pelinumeron 16, joka oli aiemmin kuulunut syksyllä 2007 menehtyneelle Antonio Puertalle. Seuran alkuperäinen aikomus oli lopettaa numeron käyttö kokonaan, mutta tämä ei ollut Espanjan jalkapalloliigan sääntöjen puitteissa mahdollista, joten numero annettiin toiselle omalle kasvatille.


title: David Prieto

text: Kaudeksi 2009–2010 Prieto lainattiin jälleen Xereziin, joka oli juuri noussut ensimmäistä kertaa historiassaan korkeimmalle sarjatasolle, ja kaudeksi 2010–2011 Tenerifeen.


title: Javi Varas

text: Javier ”Javi” Varas Herrera (s. 10. syyskuuta 1982 Sevilla, Espanja) on espanjalainen jalkapallomaalivahti. Hän edustaa Espanjan Primera Divisiónissa pelaavaa Las Palmasia.


title: Javi Varas

text: Varas pelasi ennen Sevillan edustusjoukkueeseen siirtymistä Sevilla Atléticossa, jota hän oli nostamassa Segunda Divisióniin vuonna 2007. Kaudella 2007–2008 hän pelasi 41 Segunda Divisiónin ottelussa. Ensiesiintymisensä edustusjoukkueessa hän teki 29. lokakuuta 2008 Espanjan cupin Copa del Reyn ottelussa Ponferradinaa vastaan.


title: Susanna Taivalsalmi

text: Susanna Taivalsalmi (3. toukokuuta 1982) on tamperelainen, sittemmin helsinkiläistynyt runoilija ja kirjailija.


title: Susanna Taivalsalmi

text: Taivalsalmi julkaisi esikoisrunokokoelmansa "Pieni verenkuva" voitettuaan 14. valtakunnallisen Runo-Kaarina -kirjoituskilpailun vuonna 2007. Kaarinan kaupungin runokirjat julkaisi kirjan lokakuussa 2007 Turun kirjamessuilla. Taivalsalmen runous pohjautuu esikoisteoksessa vahvaan kristilliseen kuvastoon. Teoksen suurina teemoina ovat rakkaus ja kuolema. Usein hänen runonsa käsittelevät myös ristiriitaisia suhteita toisiin ihmisiin ja ruumiillisuuteen.


title: Susanna Taivalsalmi

text: Alun perin Taivalsalmi on koulutukseltaan yo-datanomi. Kirjoittamista hän opiskeli tamperelaisessa kirjoittajakoulu Viita-akatemiassa vuosina 2003–2006 opettajanaan kirjailija Vuokko Tolonen. Taivalsalmi toimi koulun opiskelijoiden perustaman kirjoittajayhdistys Viitapiiri ry:n hallituksessa vuosina 2003–2010. Hän on ollut myös kirjailijayhdistys Pirkkalaiskirjailijat ry:n jäsen. Ensimmäiset runonsa hän julkaisi kirjoittajayhteisö aukea.netissä ja on sivuston jäsen edelleen. Ennen Runo-Kaarina -voittoa Taivalsalmi palkittiin Pirkanmaan kirjoituskilpailussa vuonna 2005 tekstistään "Getsemane". Vuonna 2006 hän sai kilpailussa kunniamaininnan tekstistä "Estä lapsia tulemasta meidän tykömme".


title: Susanna Taivalsalmi

text: Omina kirjallisina esikuvinaan Taivalsalmi pitää muiden muassa Saila Susiluotoa, Pablo Nerudaa, Federico Garcia Lorcaa, A. W. Yrjänää ja Saima Harmajaa.


title: Susanna Taivalsalmi

text: Tällä hetkellä Taivalsalmi asuu Helsingissä ja työstää tulevia teoksiaan oikoluvun ohella.


title: Aakkoset Annasta Öisiin maanteihin

text: Anna Abreu. Aakkoset Annasta Öisiin maanteihin on laulaja Anna Abreusta kertova teos. Teos ei ole elämäkerta. Sen on kirjoittanut freelancetoimittaja Aino-Kuutamo Uusitorppa, joka seurasi Annan uraa Idolsin koelauluista lähtien. Kirja ilmestyi 21. marraskuuta 2008.


title: Aakkoset Annasta Öisiin maanteihin

text: Jokaiseen aakkoseen on oma tarinansa: esimerkiksi aakkosista "F" kertoo faneista.


title: Maailmankaikkeus atomissa

text: Maailmankaikkeus atomissa () on 14. dalai-laman Tenzin Gyatson kirjoittama teos tieteen ja hengen lähenemisestä. Kirjan perusideana on se, että niin tiede kuin uskonto voivat oppia toisiltaan paljon. Teoksen on suomentanut Matti Ojanperä.


title: Angela Hammitzsch

text: Angela Franziska Johanna Hammitzsch (o.s. Hitler, myöh. Raubal) (28. heinäkuuta 1883 Braunau am Inn, Itävalta – 30. lokakuuta 1949) oli Adolf Hitlerin sisarpuoli.


title: Angela Hammitzsch

text: Angela Hitler oli isänsä Alois Hitlerin ja äitinsä Franziska Matzelbergerin toinen lapsi. Erottuaan ensimmäisestä vaimostaan Anna Glasl-Höreristä Alois oli mennyt naimisiin talouden keittäjättären Franziskan kanssa. Pariskunnalle oli syntynyt aiemmin poika Alois Hitler Jr. Franziska kuoli vain vuoden kuluttua Angelan syntymästä ja Alois naikin pian Franziskaa seuranneen kodinhoitajan ja serkkunsa Klara Pölzlin. Aloisin ja Klaran kaksi ensimmäistä lasta kuolivat alle kahden vuoden iässä. Kolmas lapsi Adolf jäi henkiin ja sisarukset kiintyivät toisiinsa. Angela on ainoa sisaruksista, jonka Adolf mainitsi kirjassaan "Taisteluni" ().


title: Angela Hammitzsch

text: Angelan isä kuoli 1903 ja äitipuoli 1907. Noihin aikoihin Angela meni naimisiin verovirkailija Leo Raubalin kanssa ja pariskunta sai kolme lasta. Poika, joka sai nimekseen myös Leo syntyi 1906. Tytär Angelika Maria syntyi 1908 ja toinen tytär Elfriede 1910.


title: Angela Hammitzsch

text: Adolf ja Angela eivät pitäneet juurikaan yhteyttä noin kymmeneen vuoteen. Adolf eli köyhää kiertolaisen elämää aluksi Wienissä ja myöhemmin Münchenissä. Ensimmäisen maailmansodan puhjettua hän liittyi Saksan armeijaan. Todennäköisesti vasta sodan jälkeen 1919 Angela otti yhteyttä uudestaan armeijasta kotiutuvaan veljeensä, joka nousi pikkuhiljaa Saksan kansallissosialistisen työväenpuolueen johtajaksi.


title: Angela Hammitzsch

text: Puolueen noustua epäonnistuneen oluttupavallankaappauksen aiheuttamasta alennustilasta Adolf Hitler alkoi ansaita mukavasti puoluejohtajana ja myös ”poliittisen omaelämänkertansa” "Mein Kampfin" rojalteilla. Hitler osti Obersalzbergista itselleen maalaisasunnon ja kutsui Angelan tyttärineen hoitamaan taloa 1928. Vanhemmasta tyttärestä Angelika ”Geli” Raubalista tuli pian setänsä suojatti. Monien historioitsijoiden mukaan Adolf Hitlerillä ja Gelillä oli suhde, joka päättyi Gelin itsemurhaan 1931.


title: Angela Hammitzsch

text: Pian tapauksen jälkeen Angela lähti Obersalzbergista ja muutti Dresdeniin. Adolf katkaisi suhteensa Angelaan ja ei osallistunut edes tämän häihin, kun Angela meni naimisiin dresdeniläisen professori Martin Hammitzschin kanssa. Toisen maailmansodan aikana sisarukset pitivät kuitenkin jonkin verran yhteyttä. Angela toimi välittäjänä Hitlerin ja muun suvun välillä, koska Hitler ei halunnut kontaktia sukulaisiinsa. Vuonna 1941 Angela myi kirjoittamansa muistelmat yhteisistä vuosistaan Adolf Hitlerin kanssa Eher Verlag -kustantajalle. Hän ansaitsi kirjalla 20 000 valtakunnanmarkkaa.


title: Angela Hammitzsch

text: Dresdenin tuhouduttua liittoutuneiden pommituksissa sodan viimeisenä keväänä Hitler muutti Angelan jälleen Berchtesgadeniin, jotta tämä välttyisi jäämästä puna-armeijan vangiksi. Hän myös myönsi sekä Angelalle että nuoremmalle sisarelleen Paulalle 100 000 markan avustuksen ja määräsi testamentissaan heille maksettavaksi 1 000 markan suuruisen eläkkeen kuukausittain. Sodan jälkeen Angela puhui veljestään lämpimästi ja julisti lapsekkaasti uskovansa, että Hitler olisi lakkauttanut keskitysleirit, mikäli olisi tiennyt mitä niissä tapahtuu.


title: Käpylän hiidenkirnu

text: Käpylän hiidenkirnu on hiidenkirnu, joka sijaitsee Helsingissä Käpylän yhtenäiskoulun pohjoispuolisella kalliolla, vanhan hyppyrimäen vieressä. Kirnu on läpimitaltaan 170×140 cm. Luonnonmuodostelmaa pidettiin luokassaan Helsingin suurimpana, mutta 1990-luvulla Pihlajamäessä todettiin olevan suurempi hiidenkirnu. Nähtävyyttä kiertää metallinen kaide. Se on vuonna 1958 rauhoitettu luonnonmuistomerkki.


title: Käpylän hiidenkirnu

text: Hiidenkirnu sijaitsee Helsingin kaupungin maalla.


title: Biosimilaari lääke

text: Biosimilaari lääke on biologinen lääke, joka on tuotu markkinoille alkuperäislääkevalmistajan vastaavan biologisen lääkkeen patenttisuojan umpeuduttua. Kuten alkuperäiset biologiset lääkkeet, biosimilaarit lääkkeet on tuotettu biotekniikan mahdollistamin menetelmin, ja niiden teho perustuu bakteereista tai muista organismeista eristettyihin proteiineihin.


title: Biosimilaari lääke

text: Verrattuna perinteisiin kemiallisiin lääkkeisiin biologisten lääkkeiden rakenne ja valmistusmenetelmät ovat erittäin monimutkaisia. Biosimilaarien ja alkuperäisten biologisten lääkkeiden välillä ei niiden monimutkaisuudesta johtuen voida todeta samanlaista vastaavuutta eli bioekvivalenssia kuin perinteisten kemiallisten lääkkeiden ja niitä vastaavien rinnakkaislääkkeiden välillä. Biosimilaareista lääkkeistä ei siksi käytetä termiä rinnakkaislääke.


title: Biosimilaari lääke

text: Biosimilaarien lääkkeiden täytyy myyntiluvan saadakseen käydä läpi Euroopan lääkeviraston (EMEA) määrittelemä hyväksymismenettely. Myyntiluvan saamiseen vaaditaan enemmän tutkimuksiin perustuvaa tietoa lääkkeen vaikutuksista kuin perinteisten kemiallisten lääkkeiden myyntiluvan myöntämiseen. Koska vaikuttava aine on sama kuin alkuperäisessä biologisessa lääkkeessä, yhtä kattavia testejä kuin alkuperäisten biologisten lääkkeiden myöntämiseen ei kuitenkaan vaadita.


title: Biosimilaari lääke

text: Biologiset lääkkeet ovat useimmiten erittäin kalliita. Esimerkiksi perinnöllisen Gaucherin taudin hoitoon käytettävää imigluseraasia sisältävä alkuperäinen biologinen lääke Cerezyme maksaa n. 100 000–200 000 euroa vuodessa potilasta kohden annostuksesta riippuen. Biosimilaarit lääkkeet ovat yleensä edullisempia kuin vastaavat alkuperäislääkkeet.


title: Biosimilaari lääke

text: Euroopan rinnakkaislääketeollisuuden kattojärjestö EGA on arvioinut, että biosimilaarit lääkkeet ovat 25–40 % halvempia kuin alkuperäisvalmistajien biologiset lääkkeet.


title: Biosimilaari lääke

text: Halvempi hinta johtuu pääosin tarvittavien testien vähäisemmästä määrästä ja tuotantoprosessin tehostumisesta. Biosimilaarit lääkkeet tuovat markkinoille tervettä hintakilpailua, minkä ansiosta myös alkuperäisten biologisten lääkkeiden hinnat saattavat laskea.


title: Biosimilaari lääke

text: Biosimilaareja lääkkeitä on ollut EU:n markkinoilla huhtikuusta 2006 lähtien. Mm. anemian hoitoon käytetystä erytropoietiinista (EPOsta) ja biosynteettisestä kasvuhormoni somatropiinista on saatavilla biosimilaareja valmisteita.


title: Guaniinideaminaasi

text: Guaniinideaminaasi eli guaniiniaminohydrolaasi on entsyymi, jonka tärkein tehtävä on muuttaa guaniini ksantiiniksi jolloin syntyy myös ammoniakkia. Entsyymi muuntaa myös muun muassa adeniinia allopurinoliksi ja adenosiinia inosiiniksi.


title: Guaniinideaminaasi

text: Zn-ionien on todettu olevan yhdessä glutamaatti 55:n ja aspartaatti 115:n kanssa tärkeitä elektroninsiirrossa. . Parhaiten guanaasideaminaasi toimii pH:n ollessa lajista riippuen 5,5–9,0. Ihmisellä optimaalisin olosuhde on noin 9. Entsyymin inhibiittoreita ovat muun muassa fluoridi-ioni ja jotkut metalli-ionit


title: Guaniinideaminaasi

text: Guaniinideaminaasin entsyyminumero on EC 3.5.4.3 ja CAS-numero 9033-16-3.


title: Daniela Hunger

text: Daniela Hunger () on saksalainen entinen uimari ja olympiavoittaja, joka edusti urallaan myös Itä-Saksaa.


title: Daniela Hunger

text: Hunger aloitti uintiuransa nuorena "SC Dynamo Berlin"-uintiseurassa, mikä oli Itä-Saksan tuolloisia kärkiseuroja. Ensimmäisen aikuisten kansainvälisen arvokilpailumitalinsa Hunger voitti 15-vuotiaana, vuonna 1987 Strasbourgin EM-kilpailuissa, missä hän sijoittui 200 metrin sekauinnissa hopealle.


title: Daniela Hunger

text: Seuraavana vuonna Soulin olympialaisissa saavutti uransa suurimmat voitot; hän nousi vasta 16-vuotiaana ykköskorokkeelle 200 metrin sekauinnissa sekä 4 × 100 metrin vapaauintiviestissä ja otti lisäksi pronssia 400 metrin sekauinnissa. Seuraavana kesänä Bonnin EM-uinneissa Hunger nousi kisojen menestyksekkäimmäksi urheilijaksi; yhteensä neljä kultaa sekauintimatkoilta ja vapaauintiviesteistä. Hunger oli vielä lisäksi toinen 50 metrin vapaauinnissa, häviten vain sadasosan Ranskan Catherine Plewinskille. Itä-Saksan naiset voittivat 16 kilpailuissa uiduista matkoista 14, ainoastaan Plewinski pystyi horjuttamaan heidän linnakettaan.


title: Daniela Hunger

text: Vuosi 1991 oli Hungerille myös hyvä vuosi menstyksen kannalta. Itä-Saksan ja Länsi-Saksan yhdistyttyä, yhdistyneen Saksan uintijoukkue kilpaili ensimmäistä kertaa Perthin MM-kilpailuissa tammikuussa 1991. Siellä Hunger sijoittui kolmanneksi 200 metrin sekauinnissa, ja otti uransa ainoan henkilökohtaisen MM-mitalin. Saman vuoden kesällä järjestetyissä pitkän radan EM-kilpailuissa Hunger uusi EM-kultansa 200 metrin sekauinnissa ja otti lisäksi hopeaa 4 × 100 metrin vapaauintiviestistä. Vuoden lopussa, joulukuussa ensimmäistä kertaa uiduissa sprinttimatkojen EM-kilpailuissa Hunger ui yhteensä neljästi mitaleille; kaksi kultaa vapaa- ja sekauintiviesteistä sekä hopeat 50 metrin vapaauinnista ja 100 metrin sekauinnista.


title: Daniela Hunger

text: Barcelonan olympialaisissa 1992 Hunger otti uransa viimeiset olympiamitalit. Hän voitti kilpailuissa hopeaa 4 × 100 metrin sekauintiviestistä ja pronssia 200 metrin sekauinnista ja 4 × 100 metrin vapaauintiviestistä. Samana vuonna Espoossa järjestetyissä sprinttimatkojen EM-kilpailuissa Hunger otti jälleen kultaa 4 × 50 metrin vapaauintiviestistä ja lisäksi hopeaa 100 metrin sekauinnista. Seuraavan vuoden pitkän radan EM-kilpailuista Sheffieldistä tuomisina oli hieman parempi saldo kuin kaksi vuotta aikaisemmin Ateenasta - hän voitti EM-kullat 200 metrin sekauinnissa sekä 4 × 100 metrin vapaauintiviestistä.


title: Daniela Hunger

text: Vuonna 1994 Hunger otti uransa toisen ja viimeisen MM-mitalin, pronssia 4 × 100 metrin vapaauintiviestistä. Stavangerissa joulukuussa uiduissa sprintti-EM-kilpailuissa Hunger otti jälleen kaksi viestikultaa ja lisäksi pronssia 100 metrin sekauinnista.


title: Daniela Hunger

text: Vuonna 1995 Hungerin ura alkoi jo kääntyä ehtoon puolelle. Kesällä Wienin EM-altaasta hän voitti vielä viimeisen arvokilpailumitalinsa, mutta komealla tavalla. Saksan naiset ottivat kultaa 4 × 100 metrin vapaauintiviestistä lähes kolmen sekunnin erolla Ruotsiin.


title: Daniela Hunger

text: Hunger yritti vielä päästä Saksan olympiajoukkueeseen Atlantaan 1996, mutta karsitui Saksan olympiakarsinnoissa ja päätti lopettaa uintiuransa siihen.


title: Daniela Hunger

text: Hungerin 1980-luvun saavutuksia on hieman varjostanut doping-leima. Kaksi vuotta uintiuransa päättymisen jälkeen, vuonna 1998 Hunger tuli julkisuuteen yhdessä monen muun entisen itäsaksalaisen uintihuipun kanssa. He tunnustivat käyttäneensä dopingaineita valmentajiensa ja lääkäreidensä pakottamina. Joukkoon kuului Hungerin lisäksi useita muita olympiavoittajia ja maailmanmestareita.


title: Katriina Saarinen

text: Katriina Saarinen (s. 25. elokuuta 1972) on suomalainen salibandyn pelaaja ja valmentaja.


title: Katriina Saarinen

text: Saarinen on toiminut Naisten Salibandyliigassa pelaavan Classicin päävalmentajana kaudesta 2016–2017 lähtien.


title: Katriina Saarinen

text: Saarinen edusti pelaajana Salibandyliigassa kaudella 1996–1997 Horman Hiisi -seuraa ja vuosina 1998–2016 Classicia. Hän voitti kahdeksan Suomen-mestaruutta ja neljä SM-hopeaa ja kaksi SM-pronssia. Hän pelasi runkosarjassa 359 ottelua, joissa teki 384 maalia ja antoi 256 maalisyöttöä, yhteensä 640 tehopistettä. Hän on liigassa ensimmäinen nainen, joka teki 400, 500 ja 600 tehopistettä. Kauden 2017–2018 jälkeen hänellä oli salibandyliigan tilastoissa eniten mitaleita, eniten pääsarjakausia ja eniten otteluita ja tehtyjä maaleja sekä runkosarjassa että pudotuspeleissä.


title: Katriina Saarinen

text: Ennen salibandy-uraansa Saarinen pelasi tennistä. Vuonna 1993 hän oli mukana Suomen Fed Cup -joukkueessa, joka ylsi toistaiseksi parhaimpaan saavutukseensa, kahdeksan parhaan joukkoon. Nykyään hän toimii tennisvalmentajana ja Suomen Fed Cup -joukkueen kapteenina.


title: Heritrix

text: Heritrix on pääasiassa Internet Archiven kehittämä hakurobotti verkkoaineistojen keräämiseen. Kehitystyössä on mukana myös muita IIPC:n jäseniä eli pääasiassa kansalliskirjastoja. Hakurobotti on toteutettu Javalla ja sisältää laajan valikoiman asetuksia, joilla erilaisia keruutoimintoja voidaan toteuttaa. Keruurobottia on käytetty onnistuneesti useissa hyvin laajoissa verkkoaineistojen haravointiprojekteissa ja sen tekninen toteutus osaa kiertää monet yleisesti keräyksissä vastaantulevat tekniset ongelmat.


title: Heritrix

text: Heritrixiä käyttävät yleensä kansalliskirjastot tai muut toimijat, joiden tehtäviin kuuluu verkkoaineistojen kerääminen ja säilyttäminen jälkipolville. Heritrix:iä voidaan käyttää myös erilaisten vähemmän teknisten käyttöliittymien kautta kuten NetArchiveSuite tai Web Curator Tool.


title: Heritrix

text: Suomen Kansalliskirjasto kerää Suomea koskevia Internetin aineistoja kulttuuriaineistojen tallettamista ja säilyttämistä koskevan lain (28.12.2007/1433) mukaisesti. Myös muiden maiden kansalliskirjastojen toiminta perustuu samankaltaisiin lakeihin.


title: Heritrix

text: Heritrix on vapaata ohjelmistoa ja on julkaistu Apache 2.0 -lisenssillä.


Joulu pulkassa: 20 toisenlaista joululaulua on Poko Rekordsin vuonna 1998 julkaisema kokoelmalevy. Kokoelmalevy sisältää jouluaiheisia musiikkikappaleita Poko Rekordsissa levyttäneiltä artisteilta ja yhtyeiltä. Levyn kappaleet erottuvat hieman perinteisestä joulumusiikista.


title: Joulu pulkassa: 20 toisenlaista joululaulua

text: Kokoelmalevyn kansikuvassa joulupukki ja sika paistavat nuotion ääressä makkaraa. Sialla on sorkassaan viinapullo. Taustalla näkyy myös kuu ja mäki, jossa näkyy kävelevä sika.


title: Wentzel Hagelstam

text: Julius Wentzel Hagelstam (27. toukokuuta 1863 Helsingin pitäjä – 12. huhtikuuta 1932 Helsinki) oli suomenruotsalainen kirjailija, toimittaja ja kustantaja.


title: Wentzel Hagelstam

text: Hagelstamin vanhemmat olivat tilanomistaja Jarl August Hagelstam ja Emilia Carolina Söderhjelm. Hän pääsi ylioppilaaksi 1883 ja suoritti filosofian kandidaatin tutkinnon 1888 ja kasvatusopin tutkinnon 1890. Hagelstam opiskeli myös ulkomailla Uppsalassa 1886, Göttingenissä 1887, Leipzigissä 1888–1889 ja Pariisissa 1890. Hän oli aluksi Haminan ruotsalaisen reaalilyseon opettajana 1890–1894 sekä lyseon rehtorina 1891–1894. Samaan aikaan 1890–1894 Hagelstam oli myös Haminassa ilmestyneen Fredrikshamns Tidning -lehden toimittajana, ja hän omisti myös lehden kirjapainon.


title: Wentzel Hagelstam

text: Vuosina 1894–1902 Hagelstam omisti kirjankustantamon ja kustannusliikkeen Helsingissä. Kustannusliike julkaisi mm. maineikasta kulttuurilehti Ateneumia, jonka päätoimittajan Hagelstam itse toimi. Hän työskenteli myös Hufvudstadsbladetin toimittajana 1902–1903 mutta joutui sortovuosina karkotetuksi maasta vuosiksi 1903–1905. Hagelstam oli Hufvudstadsbladetin Tukholman-kirjeenvaihtajana 1903 ja sitten Pariisin-kirjeenvaihtajana 1904–1918. Suomen itsenäistyttyä Hagelstam toimi Suomen Pariisin-lähetystön lehdistöattaseana vuoteen 1922 saakka ja ulkoministeriön ylimääräisenä virkamiehenä 1922–1928.


title: Henry Paulson

text: Henry Merritt "Hank" Paulson Jr. (s. 28. maaliskuuta 1946) on yhdysvaltalainen investointipankkiiri ja poliitikko, joka toimi George W. Bushin hallinnon valtiovarainministerinä heinäkuusta 2006 tammikuuhun 2009. Hän on myös Kansainvälisen valuuttarahaston (IMF) johtokunnan jäsen ja entinen Goldman Sachsin johtokunnan puheenjohtaja ja toimitusjohtaja.


title: Henry Paulson

text: Paulson syntyi Palm Beachillä Floridassa. Hän kävi high schoolin Barringtonissa Illinois’ssa ja opiskeli englantia eliittiyliopisto Dartmouth Collegessa. Vuonna 1970 hän suoritti myös MBA-tutkinnon Harvard Business Schoolissa.


title: Henry Paulson

text: Paulson työskenteli 1970–1972 Pentagonissa apulaispuolustusministerin henkilökunnassa. Hän oli myös Richard Nixonin hallinnon sisäasioiden neuvonantaja John Ehrlichmanin apulainen 1972–1973. Ehrlichman tuomittiin vankilaan Watergate-skandaalissa.


title: Henry Paulson

text: Vuonna 1974 Paulson meni Goldman Sachsin palvelukseen ja työskenteli Chicagon konttorissa. 1980-luvulla hän johti sijoitustoimintaa keskilännessä. Vuonna 1998 Paulson nousi pankin toimitusjohtajaksi. Hän ansaitsi useina vuosina kymmeniä miljoonia dollareita pankin palveluksessa, ja hänen omaisuudekseen on arvioitu 700 miljoonaa. Hän rakensi suhteita erityisesti Kiinan johtoon vieraillen maassa yli 70 kertaa.


title: Henry Paulson

text:
George W. Bush nimitti Paulsonin John Snow’n seuraajaksi valtiovarainministerin virkaan 30. toukokuuta 2006, minkä kongressi vahvisti 3. heinäkuuta. Valtiovarainministerinä Paulson joutui kohtaamaan syksyn 2008 talousromahduksen seuraukset. Paulsonia arvosteltiin siitä, että hän päästi investointipankki Lehman Brothersin konkurssitilaan 15. syyskuuta 2008. Pankin konkurssi johti laajaan epävarmuuteen pankkien välisillä lainamarkkinoilla ja pakotti valtiot antamaan niille takuut.
Matt Taibbi kirjoitti artikkelissaan Rolling Stone -lehdessä, että Paulson oli pelastanut Bear Stearnsin muutamia kuukausia aiemmin, kuten myös Fannie Maen ja Freddie Macin, mutta antoi silti Goldman Sachsin viimeisen merkittävän kilpailijan Lehman Brothersin mennä konkurssiin. Lehman Brothersin kaatumisen jälkeisenä päivänä hän järjesti 85 miljardia dollaria vakuutusyhtiö AIG:n pelastamiseen, josta yhtiö maksoi välittömästi 13 miljardia velkojaan Goldman Sachsille.


title: Henry Paulson

text:
Paulson laati Ben Bernanken ja Christopher Coxin kanssa pankeille 700 miljardin dollarin avustuspaketin, niin sanonut Paulsonin suunnitelman, jolla oli tarkoitus ostaa niiltä epävarmoja saatavia. Lakiesitys ei mennyt läpi ensimmäisellä kerralla, vaan kaatui 29. syyskuuta alahuoneen äänestyksessä. Lakiesitys tuotiin toiseen äänestykseen ja hyväksyttiin senaattissa 1. lokakuuta ja alahuoneessa 3. lokakuuta. H.R. 1424:n läpimenon jälkeen Paulsonista tuli United States Emergency Economic Stabilization Fundin johtaja. Myöhemmin ilmoitettiin, ettei varoja käytetä kuten aiemmin aiottiin, vaan liittovaltio ostaa 250 miljardilla yhdeksän suurimman pankin osakkeita. Valtion hankkimat osakkeet ovat kuitenkin äänivallattomia.
Paulsonin suunnitelma ei myöskään asettanut rajoituksia pankkien osinkojenmaksulle, kuten Euroopassa, ja viidenneksen 125 miljardin summasta arveltiin päätyvän ensimmäisen vuoden aikana osinkoina pankkien omistajille, noin 250 miljoonaa niiden johtajille.


title: Jelena Dendeberova

text: Jelena Dendeberova (, ) on venäläinen entinen uimari ja olympiahopeamitalisti, joka edusti urallaan Neuvostoliittoa ja Itsenäisten valtioiden yhteisöä.


title: Jelena Dendeberova

text: Dendeberova voitti olympiahopeaa Soulin kesäolympialaisissa 200 metrin sekauinnissa. Samoissa kilpailuissa hän oli myös neljäs 400 metrin sekauinnissa sekä viides 4x100 metrin vapaauintiviestissä. Jo aiemmalla urallaan hän oli voittanut yhden MM-hopean sekä kaksi EM-hopeaa ja yhden pronssin.


title: Jelena Dendeberova

text: Dendeberova osallistui vielä vuoden 1992 kesäolympialaisiin Barcelonassa, mutta siellä hän jäi neljänneksi sekä 200 metrin sekauinnissa että 4x100 metrin vapaauintiviestissä. Lisäksi hän oli vielä 200 metrin vapaauinnissa yhdeksäs, uiden B-finaalin voittoajaksi 2.00,09, mikä olisi riittänyt finaalin viidenteen sijaan.


title: C. B. Martin

text: Charles Burton Martin (1924 Chelsea, Massachusetts Yhdysvallat – 23. lokakuuta 2008 Medicine Hat, Alberta Kanada) oli yhdysvaltalaissyntyinen kanadalainen filosofi ja Calgaryn yliopiston filosofian emeritusprofessori. Hänen alojaan olivat ennen kaikkea mielenfilosofia, neurotieteet, metafysiikka, kielifilosofia sekä John Locken ajattelu.


title: C. B. Martin

text: Martin väitteli filosofian tohtoriksi Cambridgen yliopistosta. Vuonna 1954 hän luennoi Adelaiden yliopistossa. Vuosina 1966–1971 hän toimi filosofian professorina Sydneyn yliopistossa. Martin siirtyi filosofian professoriksi Calgaryn yliopistoon vuonna 1971. Hän jäi eläkkeelle vuonna 2001.


title: Max Hanemann

text: Max Wolgang Hanemann (17. huhtikuuta 1881 Helsinki – 30. kesäkuuta 1945 Helsinki) oli suomenruotsalainen toimittaja joka toimi Svenska Pressen -lehden päätoimittajana. Hän käytti nimimerkkiä "M.H-nn".


title: Max Hanemann

text: Hanemannin vanhemmat olivat kirjasinvalaja Friedrich Gotthard Christian Fra Hanemann ja tämän 2. vaimo Hilda Jakobina Granberg. Hanemann pääsi ylioppilaaksi 1899. Hän oli Tammerfors Nyheter -lehden päätoimittaja 1907 ja Hangobladet-lehden toimittajana 1907–1909. Hanemann oli sitten Nya Pressenin ja sen seuraajien palveluksessa ensin toimittajana 1910–1914 ja 1915–1917 sekä päätoimittajana 1917–1930. Välillä vuosina 1914–1915 hän oli Axel Lillen päätoimittaman Svenska Finland -lehden toimittajana.


title: Yhteiskunnallinen yrittäjyys

text: Yhteiskunnallinen yrittäjyys tarkoittaa toimintaa, jossa liiketoiminnallisia malleja hyödynnetään yhteiskunnallisten tavoitteiden saavuttamiseksi. Se sisältää yhteiskunnalliset yritykset (jotka toimivat markkinoilla yrityksinä ja joilla on yhteiskunnalliset tavoitteet ja rajoitettu voitonjako), vapaaehtoistyötä ja hyväntekeväisyystoimintoja. Käsitettä käytetään erityisesti Amerikassa ja jonkin verran Suomessa.


title: Yhteiskunnallinen yrittäjyys

text: Yhteiskunnallinen yritys on yritys, jonka ensisijainen tavoite ei ole taloudellinen voitto vaan jonkin yhteiskunnallisen ongelman ratkaiseminen, eli sen määrittää toiminnan tavoite, ei työntekijöiden valinta, kuten sosiaalisessa yrityksessä. Jos voittoa tuleekin, se yleensä palautetaan toimintaan. Voittoa ei siis jaeta pelkästään omistajille kuten perinteisessä yrityksessä. Liiketoimintamalliin kuuluu myös asiakkaiden ja muiden sidosryhmien kuunteleminen, palveluiden suunnitteleminen yhdessä heidän kanssaan sekä työntekijöiden vaikutusmahdollisuuksien turvaaminen. Asiakkaiden on myös tiedettävä, ketkä ovat yrityksen omistajia. Yhteiskunnallisia yrityksiä löytyy erityisesti sosiaali- ja terveysalalta, liikunta-, ympäristö-, taide- ja kulttuurisektorilta sekä maaseudun ja haja-asutusalueen kehittämisalalta.


title: Yhteiskunnallinen yrittäjyys

text: Yhteiskunnallinen yritys yhdistää liiketoimintataidot yhteiskunnallisten tai ekologisten tavoitteiden toteuttamiseen. Yhteiskunnallisen yrityksen voitto tai ylijäämä käytetään pääosin sen toiminta-ajatuksen mukaisen yhteiskunnallisen tavoitteen toteuttamiseen. Tärkeää on myös liiketoiminnan avoimuus ja yhteiskunnallisten vaikutusten osoittaminen.


title: Yhteiskunnallinen yrittäjyys

text: Britanniassa yhteiskunnallisten yritysten piiriin kuuluu toimintatavaltaan erilaisia yrityksiä, kuten osuuskuntia, säätiöitä, sosiaalista asuntotuotantoa harjoittavia yrityksiä. Yrityksen voivat omistaa myös työntekijät. Britanniassa nämä yritykset eivät saa jakaa voittoa. Esimerkkiyrityksiä ovat kuntokeskus Greenwich Leisure Limited (GLL) ja mikrolainayritys Grameen Bank.


title: Yhteiskunnallinen yrittäjyys

text: Suomessa yhteiskunnallista yrittäjyyttä ja yhteiskunnallisten yritysten edellytyksiä edistävät mm. Suomen yhteiskunnallisten yrittäjien yhdistys SYY ry, Suomen Lontoon instituutti ja SYFO Oy sekä Työ- ja elinkeinoministeriö. Yhteinen yritys -hanke on yhteiskunnallisen ja sosiaalisen yritystoiminnan kansallinen neuvonta- ja tukipalvelu.


title: Yhteiskunnallinen yrittäjyys

text: Yhteiskunnallisen yrityksen toimintamallin kehittäminen -julkaisu: Työ- ja elinkeinoministeriön 21.6.2010 asettama työryhmä selvitti ja arvioi yhteiskunnallisen yrityksen toimintamallin soveltuvuutta yrittäjyyden vahvistamiseen ja sen muotojen monipuolistamiseen, julkisen palvelutuotannon uudistamiseen, kansalaisjärjestöjen maksullisen palvelutoiminnan organisointiin ja työmarkkinoille integrointiin. Työryhmä sai työnsä valmiiksi määräajassa eli 31.1.2011 mennessä.


title: Yhteiskunnallinen yrittäjyys

text: Suomen Lontoon-instituutin tekemän selvityksen mukaan Suomen PK-sektorista kolmannes kokee toteuttavansa yhteiskunnallisia tai ympäristöllisiä päämääriä, ja 15 % myös kierrättää voittonsa saman päämäärän edistämiseen. Neljä prosenttia selvitykseen vastanneista PK-sektorin yrityksistä kokee yhteiskunnallisen tai ympäristöllisen päämäärän erittäin tärkeäksi toiminnalleen. Selvityksen perusteella Suomen yhteiskunnallisia yrityksiä voidaan arvioida olevan noin 12 000 ja niiden osuuden kaikkien yritysten liikevaihdosta olevan noin 7 miljardia. Tyypillinen yhteiskunnallinen yritys on Remake EkoDesign, joka tuottaa eko-ompelimopalvelua tehden kierrätysmateriaalista mittatilausratkaisuja.


title: Yhteiskunnallinen yrittäjyys

text: Yhteiskunnallisten yritysten pioneeri ja Britannian sektorin entinen johtaja Jonathan Bland on laatinut Suomen työ- ja elinkeinoministeriön HYVÄ-hankkeelle raportin "Yhteiskunnallinen yritys – ratkaisu 2000-luvun haasteisiin. Ison-Britannian malli ja sen kokemukset", joka julkistettiin 5.toukokuuta 2010 Helsingissä. Raportin mukaan Isossa-Britanniassa on 62 000 yhteiskunnallista yritystä, joissa työskentelee 800 000 henkilöä ja joiden yhteenlaskettu liikevaihto on noin 27 miljardia euroa.


title: Yhteiskunnallinen yrittäjyys

text: Yhteiskunnallisista yrityksistä on Suomessa keskusteltu verrattain vähän julkisesti ja ilmiö on näin ollen vähän tunnettu. Suomella on kuitenkin perinteitä yhteiskunnallisessa yrittäjyydessä, sillä yhteiskunnallisten yritysten juuret löytyvät osuustoiminnasta, joka jo pari sataa vuotta sitten yhdisti yhteiskunnalliset tarpeet ja liiketoimintamallin. Muun muassa Sokeva oy:tä voidaan pitää yhteiskunnallisena yrityksenä, koska liiketoiminnasta tulevan voiton saa näkövammaisten keskusliitto.


title: Yhteiskunnallinen yrittäjyys

text: Sosiaalinen yrittäjyys sen sijaan Suomessa tunnetaan, nämä muodostavat kuitenkin hyvin pienen osan yhteiskunnallisista yrityksistä sillä sosiaalisten yritysten päätehtävä on vajaakuntoisten työllistäminen.


title: Yhteiskunnallinen yrittäjyys

text:
TEM:n uuden työn manifestin toimenpidesuositukset sisältävät seuraavat yhteiskunnallista yrityksistä tukevat kohdat:
8. TEMin johdolla laaditaan raportti, jossa esitellään yhteiskunnallisia yrityksiä ja niiden merkitystä yhteiskunnassa. Raportissa tuodaan esiin kriteerejä yhteiskunnallisille yrityksille.
9. TEM uudistaa sosiaalisia yrityksiä koskevaa lainsäädäntöä monipuolisen yhteiskunnallisen yrittäjyyden näkökulmasta. Työllistämistavoitteita palvelevista sosiaalisista yrityksistä siirrytään laajempaan, yhteiskunnallista hyvää toteuttavaan yrittäjyyteen.
10. Selvitetään mahdollisuudet rahoittaa yhteiskunnallista yrittäjyyttä olemassa olevien rahoitusorganisaatioiden avulla (Sitra, Tekes, Finpro).


title: Yhteiskunnallinen yrittäjyys

text: Suomalaisen Työn Liitto julkisti joulukuussa 2011 Yhteiskunnallinen yritys -merkin, jonka tavoitteena on nostaa esiin yhteiskunnallisia yrityksiä, edistää yhteiskunnallisen yritystoimintaa omana yritystoiminnan muotonaan sekä vahvistaa yrittäjyyttä.


title: Pink Cadillac

text: Pink Cadillac on vuonna 1989 ensi-iltansa saanut komediallinen toimintaelokuva, jonka pääosissa esiintyivät Clint Eastwood ja Bernadette Peters. Sen on ohjannut Buddy Van Horn.


title: Pink Cadillac

text: Eastwood on palkkionmetsästäjä Tommy Nowak, jonka tehtävänä on ottaa kiinni takuita vastaan vapaaksi päässeet rikolliset. Työ sujuu rutiinilla, mutta Nowak on kovan paikan edessä, kun hänen on otettava kiinni Lou Ann McGuinn (Peters), pienen vauvan yksinhuoltaja, jolla on hallussaan neljä miljoonaa varastettua dollaria ja entinen miesystävä rikoskumppaneineen perässä.


title: Pink Cadillac

text: "Video-oppaassa" vuodelta 1994 Asko Alanen pitää "Pink Cadillacia" Eastwoodin uran ”syvimpänä pohjamutana” ja antaa sille yhden tähden viidestä, mikä vastaa sanallista arviota ”huono”.


title: Luettelo naispresidenteistä

text: Tämä on luettelo naispresidenteistä. Listassa on sekä nykyiset että entiset naispresidentit. Luettelo on kronologinen. Luettelossa ei ole kenraalikuvernöörejä.


title: D. C. Williams

text: Donald Cary Williams (28. toukokuuta 1899 Kalifornia – 16. tammikuuta 1983 Kalifornia) oli yhdysvaltalainen filosofi, joka toimi Harvardin yliopiston filosofian professorina.


title: D. C. Williams

text: Williams tunnetaan muun muassa trooppi-käsitteen käyttöönotosta metafysiikassa artikkelissaan ”The Elements of Being” (1953).


title: Arsiini

text: Arsiini (AsH) eli arseenivety on arseenin ja vedyn muodostama, yksinkertainen, erittäin myrkyllinen ja tulenarka, pyroforinen kaasumainen yhdiste jota varastoidaan kaasupulloissa puristettuna ja nesteytettynä.


title: Arsiini

text: Arsiinia käytetään esimerkiksi elektroniikkateollisuudessa puolijohteiden douppauksessa (seostamisessa).


title: Arsiini

text: Sitä on myös käytetty hyväksi Marshin testissä arseenimyrkytyksen toteamiseksi.


title: Arsiini

text: Normaaliolosuhteissa (huoneenlämpö ja 1,013 bar paine) arsiini on väritön, ilmaa tiheämpi ja huomattavasti raskaampi kaasu. Arsiinia käsiteltäessä on oltava erityisen varovainen ja vältettävä kaasun vuotamista sisätiloihin, ei ainoastaan sen myrkyllisyyden vuoksi: kaasu voi ilmaa raskaampana lähteä valumaan, kasaantua etäällä matalaan kohtaan ikään kuin ”lammikoksi” ja muodostaa syttymis- tai räjähdysvaaran.


title: Arsiini

text: Arsiini liukenee veteen (200 ml/l) ja moniin orgaanisiin liuottimiin. Puhdas arsiini itsessään on hajuton, mutta hapetus-pelkistysreaktion vuoksi joutuessaan tekemisiin ilman hapen kanssa, arsiini hapettuu ja saa sille tunnusomaisen, valkosipulimaisen hajun.


title: Arsiini

text: Toisen maailmansodan aikoihin arsiinia pidettiin mahdollisena myrkkykaasuna. Koska arsiini on väritön ja melkein hajuton kaasu, sitä pidettiin erittäin tehokkaana potentiaalisena kemiallisena aseena. Arsiini olisi myös ollut ihanteellinen 2,5 kertaa ilmaa raskaampana kaasuna koska se näin ollen syrjäyttäisi hengitysilman. Arsiinia ei kuitenkaan koskaan käytetty kemiallisessa sodankäynnissä sen erittäin herkän tulenarkuuden vuoksi.


title: Arsiini

text: Puhdas alkuaine arseeni, ja kaikki sen yhdisteet ovat erittäin myrkyllisiä, mutta arsiini poikkeaa näistä voimakkaamman myrkyllisyytensä vuoksi. Koska arsiini kulkeutuu elimistöön hengityksen kautta, toisin kuin kiinteät arseeniyhdisteet, se imeytyy elimistöön helpommin ja nopeammin.


title: Arsiini

text: Arsiini imeytyy punasoluihin, ja estää hemoglobiinia sitomasta happea itseensä, aiheuttaen kuoleman hapenpuutteeseen. Arsiinin, kuten muidenkin arseeniyhdisteiden ensimmäiset näkyvät myrkytysoireet ovatkin veren, huulten, ja kynsien sinertyminen veren happipitoisuuden laskiessa.


title: Iisakki Järvenpää

text: Iisakki Järvenpää (nimi alun perin Iisakki Heikinpoika Pikkuluhta; 7. tammikuuta 1859 Kauhava – 6. maaliskuuta 1929) oli suomalainen itseoppinut puukkoseppä ja puukkotehtailija. Hänen Kauhavalle perustamansa puukkotehdas toimii nykyisin nimellä Iisakki Järvenpää Oy.


title: Iisakki Järvenpää

text: Järvenpään vanhemmat olivat talollinen Juho Lammi ja Kaisa Järvi. Hän toimi puukkoseppänä vuodesta 1879 alkaen ja hän oli vuosina 1898–1904 "Kauhavan puukkotehtaan" työnjohtajana. Oman puukkotehtaansa Järvenpää perusti 1904.


title: Iisakki Järvenpää

text: Iisakki Järvenpää kehitti yhdessä serkkunsa Juho Kustaa Lammin (1861–1901) kanssa perinteisen kauhavalaisen puukkomallin. Järvenpää valmisti aluksi yksinkertaisia työpuukkoja mutta jo vuonna 1888 hän valmisti lahjapuukon Venäjän perintöruhtinaalle ja tulevalle keisarille Nikolai II:lle. Vuonna 1905 Järvenpää alkoi käyttää valmistamissaan puukoissa veriuraa, jonka myös muut puukonvalmistajat myöhemmin omaksuivat.


title: Iisakki Järvenpää

text: Kauhavalla sijaitsee nykyään "Iisakki Järvenpään kotitalomuseo". Järvenpää osti tämän talon 1904 ja laajensi sitä myöhemmin kaksikerroksiseksi.


title: Pietarin jääpalatsi

text: Jääpalatsi () on pääasiallisesti jääkiekon käytössä oleva areena Pietarissa Venäjällä. Areena rakennettiin vuoden 2000 jääkiekon maailmanmestaruuskilpailuita varten ja avattiin vuonna 1999. Areenan yleisökapasiteetti on 12 300, ja sen kotijoukkue on SKA. Areenalla pelattiin myös jääkiekon Euroopan seurajoukkueiden mestaruusturnaus vuosina 2005, 2006, 2007 ja 2008. Hallia luonnehditaan Hartwall Arenan "piraattikopioksi", koska areena on samankokoinen, samannäköinen ja saman yhtiön rakentama (Skanska).


title: Moottorireki

text: Moottorireki on erityiskäyttöön rakennettu traktori.


title: Moottorireki

text: Ensimmäiset moottorireet rakennettiin 1900-luvun alussa. Ne olivat telaketjuin varustettuja kevennettyjä traktoreita, joita suunniteltiin käytettävän napa-alueiden liikenteessä.


title: Moottorireki

text:
Ensi askeleet olivat tuskaisia: koneet eivät kestäneet pakkasta ja niiden taival päättyi yleensä parissa päivässä. Kapteeni Robert Scott yritti käyttää kolmeakin moottorirekeä Etelänavan valloituskilpailussa 1911, mutta yksi putosi laivasta purettaessa mereen ja menetettiin, kahden muun moottorit eivät kestäneet Etelämantereen pakkasia.
Hyvin toimiva moottorireki oli kanadalainen "Bombardier Snowmobile". Se on umpikorinen, pyöreäpohjainen ajoneuvo, jonka takaosassa on telaketjut ja edessä ohjaavat sukset. Tällaisia käytettiin Suomenkin Lapissa talvisajan postinkuljetukseen kunnes maantiet alettiin saada pysymään auki autoliikenteelle. Vielä 1970-luvulla niitä käytettiin jäällä liikkumiseen Rannikkotykistössä.


title: Moottorireki

text: Venäläiset kehittivät ilmapotkurilla varustettuja moottorirekiä toisen maailmansodan aikana ja näistä tulikin erinomaisen toimivia.


title: Moottorireki

text: Varsinaisen läpimurron moottorireet tekivät vuonna 1958 kansainvälisen geofysiikan vuoden aikana: tuolloin napa-alueilla ja Grönlannissa perustettiin suuri määrä erilaatuisia tutkimusasemia, ja vaikka vanhat luotettavat koiravaljakot olivatkin tärkeitä niiden rakentamisessa, ilman uutta ns. lumikissa-moottorirekeä asemien työ olisi ollut mahdotonta.


title: Moottorireki

text: Lumikissan erityispiirre on neljä erillistä telaketjua, jotka asetettiin kukin omaan kiinnitykseensä. Näin jokainen ketju pystyi seuraamaan lumikenttien epätasaisuuksia rikkoutumatta.


title: Moottorireki

text: Nykyisin lumikissat ovat kehittyneet edelleen ja niiden asema jäisten seutujen huollossa on kiistaton.


title: George Stout

text: George Frederick (G. F.) Stout (1860 South Shields, Englanti – 1944 Australia) oli brittiläinen filosofi, joka opiskeli Cambridgen yliopistossa ja opetti siellä myöhemmin filosofiaa ja psykologiaa.


title: George Stout

text: Stout toimi filosofisen aikakauslehti "Mindin" päätoimittajana vuosina 1891–1920 ja Aristotelian Societyn puheenjohtajana vuosina 1899–1904. Stoutin merkittäviä oppilaita Cambridgessa ovat olleet G. E. Moore ja Bertrand Russell. Uransa aikana Stout luennoi myös Aberdeenin, Oxfordin ja St Andrewsin yliopistoissa.


title: Sarah Ryan

text: Sarah Michelle Ryan () on australialainen entinen uimari ja olympiavoittaja. Hän voitti Ateenan kesäolympialaisissa kultaa 4 × 100 metrin vapaauintiviestissä. Aikaisemmin urallaan hän oli jo voittanut olympiahopeaa sekä Atlantassa 1996 sekä Sydneyssä 2000 4 × 100 metrin sekauintiviestistä. Ateenassa Ryan tosin ui viestissä vain alkuerät, sillä loppukilpailuun hänet korvattiin toisella uimarilla.


title: Sarah Ryan

text: Ateenan olympialaisten lisäksi toinen Ryan uran huippukohdista osui Fukuokaan MM-uinteihin vuonna 2001, jossa Australia voitti naisten 4 × 100 metrin sekauintiviestissä ensimmäistä kertaa MM- tai olympiatasolla Yhdysvallat ja nappasivat näin kultaa. Ryanilla oli aikaisemmin jo yksi pitkien ratojen MM-pronssi kyseiseltä matkalta. Uransa aikana hän voitti myös neljä mitalia lyhyen radan MM-kilpailuista.


title: Sarah Ryan

text: Ryan lopetti uintiuransa Ateenan olympialaisten jälkeen.


title: HC-EP

text: HC-EP on CMX:n marraskuussa 2008 julkaistu EP-levy. Levyn kappaleet ovat tyyliltään pääasiassa hardcore punkia. "HC-EP:tä" on painettu rajallinen määrä ja sen sai omakseen lähettämällä "Kaikki hedelmät" -kokoelman mukana tulleen kupongin yhteystietojensa kera EMIin.


title: HC-EP

text: Sävellykset ja sovitukset CMX, sanoitukset A. W. Yrjänä.


title: Ronald Lacey

text: Ronald Lacey () oli englantilainen näyttelijä. Hän on näytellyt muun muassa elokuvissa "Kadonneen aarteen metsästäjät, Indiana Jones ja viimeinen ristiretki" sekä "Red Sonja". Hän näytteli eri elokuvissa mm. Arnold Schwarzeneggerin, John Rhys-Daviesin ja Harrison Fordin rinnalla.


title: Ronald Lacey

text: Lacey kävi koulua Harrow Weald Grammar Schoolissa. Suoritettuaan asepalveluksen ja Lontoon Academy of Music and Dramatic Artsin hän aloitti näyttelemisen vuoden 1961 TV-sarjassa "The Secret Agent. "Hänen ensimmäinen merkittävä roolinsa oli Royal Court Theatressa vuoden 1962 "Chips with Everything" -näytelmässä. Laceylla oli epätavallinen mopsimainen ulkonäkö, johon kuuluivat nappisilmät ja erikoisen malliset posket ja jonka avulla hän sai toistuvasti erikoisia rooleja näytelmissä ja elokuvissa.


title: Ronald Lacey

text: Näyteltyään vuosina 1960–1970 brittiläisessä TV:ssä erilaisissa rooleissa, joihin lukeutui ikimuistoinen Harrisin rooli Ronnie Barkerin tilannekomediassa "Hilut kintuissa", Lacey sai vihdoinkin roolin, joka antoi hänen näyttää kykynsä. 1970-luvun lopussa Lacey oli näet pettynyt näyttelijänuraansa, ja hän harkitsi kykyjenvälitystoimiston perustamista. Juuri silloin Steven Spielberg ehdotti Laceylle roolia natsivihollisena elokuvassaan "Kadonneen aarteen metsästäjät". Elokuvan saaman suosion ansiosta Lacey muutti mieltään uransa suhteen. Hän näytteli tämän jälkeen useissa elokuvissa vihollisen roolissa seuraavien viiden-kuuden vuoden aikana. Hän esiintyi muun muassa "Saharassa" Brooke Shieldsin kanssa ja vuoden 1985 "Red Sonjassa" Arnold Schwarzeneggerin kanssa. Laceylla oli rooli myös vuoden 1982 elokuvassa "Firefox", jossa esiintyi myös Clint Eastwood. "Firefoxissa" Laceyn roolihahmona oli tiedemies, joka auttoi länttä rautaesiripun takaa.


title: Ronald Lacey

text: Lacey esitti lukuisia vihollisten rooleja, ja hän oli tunnettu omaperäisestä hymystään. Hänellä oli myös suuri luomi vasemmassa poskessa, mutta hän päätti olla poistamatta sitä.


title: Ronald Lacey

text: Lacey syntyi Harrow’ssa Lontoossa. Hänet tunnettiin jalomielisyydestään ja lämpimästä suhtautumisestaan faneja kohtaan, mutta hän oli yhtälaisesti tunnettu Lontoon teatterin näyttämöllä myös suuresta kiintymyksestään alkoholiin ja tupakkaan. Hän esiintyi usein juorulehdissä.


title: Ronald Lacey

text: Lacey oli kahdesti naimisissa. Hän oli ensin naimisissa näyttelijätär Mela Whiten kanssa, jonka kanssa hän sai kaksi lasta 1960-luvulla, Rebeccan ja Jonathanin, joista kummastakin tuli näyttelijöitä. Myrskyisän eron jälkeen hän meni uudelleen naimisiin vuonna 1972. Hänen toinen vaimonsa Joanna Baker synnytti hänelle hänen kolmannen lapsensa Matthew'n. Laceyn tyttärestä Rebeccasta tuli televisiossa suosittu BBC:n sarjassa "Sairaalaelämää". Hänen poikansa Matthew on Hammer Film Productionsissa toimivan Barbara Shelleyn kummipoika.


title: Ronald Lacey

text: Lacey oli syntyperältään walesilainen, ja hän omisti perheineen mökin Walesissa, missä he viettivät yhdessä useita lomia. Mökki periytyi Laceyn kolmelle lapselle hänen kuolemansa jälkeen.


title: Ronald Lacey

text: Lacey kärsi parikymppisenä suolistosairauksista, minkä vuoksi hänelle tehtiin kolostomia. Vuosien aikana Laceyn lääkäri kielsi Laceya näyttelemästä joitakin rooleja muissa maissa. Laceyn paino putosi jatkuvasti hänen elämänsä viimeisen kymmenen vuoden aikana syövän takia. Tuolloin Lacey näytti satunnaisesti pöhöttyneeltä ja turvonneelta käyttämiensä lääkkeiden takia. Lacey joutui lopulta antamaan syövälle periksi, kun se levisi hänen maksaansa.


title: Ronald Lacey

text: Lacey kuoli Lontoossa maksan vajaatoimintaan 15. toukokuuta 1991. Laceyn tytär Rebecca huolehti isästään ennen tämän kuolemaa. Lacey haudattiin vasta noin kolmen kuukauden kuluttua hänen kuolemansa jälkeen.


title: Ronald Lacey

text: ElokuvatTV


title: Kinnarps Arena

text: Kinnarps Arena on Jönköpingissä, Ruotsissa sijaitseva areena, joka rakennettiin vuosien 1999 ja 2000 aikana. Katsojakapasiteetti jäähallissa on 7 038, joista 1 100 on seisomapaikkoja. Areenalla on pelattu muun muassa vuoden 2002 jääkiekon maailmanmestaruuskilpailujen ja vuoden 2002 käsipallon Euroopan-mestaruuskilpailujen otteluja.


title: Kinnarps Arena

text: Kotiottelunsa areenalla pelaa HV71.


title: Maku (estetiikka)

text: Maku on ihmisen kyky pitää tai olla pitämättä jostakin ja samalla kyky, jonka avulla hän voi säädellä erilaisia arviointeja ja omaa käyttäytymistään. Maku voidaan yhdistää sekä esteettisiin että moraalisiin arvioihin.


title: Maku (estetiikka)

text: Maku tuli keskeiseksi käsitteeksi esteettiseen keskusteluun 1700-luvulla. Kauneuteen maku yhdistettiin ensimmäisen kerran renessanssin Italiassa, jossa varhaisimmat maininnat ovat 1460-luvulta. 1500- ja 1600-luvuilla maun-käsite esiintyi harvakseltaan niiden liittyen joko kauneuteen, taipumuksiin, intuitiivisiin arvioihin tai moraaliin. Varsinaisia makuteorioita kehiteltiin 1700-luvulla, jolloin siitä nousee vilkas keskustelu varsinkin Britanniassa. Aiheesta mm. julkaistaan huomattavan paljon lehtikirjoituksia ja -artikkeleita.


title: Maku (estetiikka)

text: Teoriat ihmisen sielullisista kyvyistä kehittyivät 1700-luvulla. Pohdinnat ihmisen erilaisista fyysisistä ja psyykkisistä kyvyistä oli alkanut keskiajalla. 1700-luvulla alettiin pohtia ihmisen kauneuden havaitsemiseen liittyviä kykyjä ja tästä kehittyi ajatus mausta. Varsin yleisesti ajateltiin, että vaikka kauneutta koskevissa kysymyksissä ei voidakaan nojata rationaaliseen tietoon (kuten vanhassa ideoihin perustuvassa kauneuskäsityksessä), voi niistä kuitenkin saada jotakin tietoa. Tieto kauneudesta perustuu tuolloin maun toimintaan. Maku tunnistaa kauneuden, vaikkei voikaan sitä selittää. Hyvä maku voitiin nähdä joko synnynnäisenä tai harjoittelun avulla hankittuna.


title: Maku (estetiikka)

text: Maun käsitteen esiintuominen ei ratkaissut kuitenkaan ongelmaa rationaalisesti perustelemattomissa olevien väitteiden yleispätevyydestä. Brittiläiset empiristit olivat myös maun kannattajia ja heidän mukaansa kauneuden havaitsemiseen oli oma erityinen aistinsa, kauneusaisti. He uskoivat kauneuden havaitsemisen olevan samalla tavalla luotettavaa kuin muukin aistiminen.


title: Maku (estetiikka)

text: Tunnettuja makuaistia kannattavia filosofeja oli muun muassa David Hume, Edmund Burke ja Immanuel Kant. Kukin maun ja kauneusaistin käsitteelle rakentava filosofi subjektivoi kauneuden, joskin teki sen vain osittain. Jokainen heistä väitti, että jokin objektiivisen maailman erityinen piirre pani makuaistimme toimimaan. Maun käsite oli kuitenkin käyttänyt mahdollisuutensa loppuun 1700-luvun loppuun mennessä ja teoriat esteettisen käsitteestä alkoivat syntyä. Esteettisen asenteen teorioissa subjektivointi oli täydellisesti suoritettu kokemuksen ollessa täysin subjektin elämys.


title: Australialainen materialismi

text: Australialainen materialismi, joskus myös australialainen realismi, on 1900-luvun jälkimmäisellä puoliskolla useissa australialaisissa yliopistoissa vaikuttaneelle analyyttisen filosofian koulukunnalle annettu nimitys. Näihin yliopistoihin voidaan lukea Australian kansallinen yliopisto, Adelaiden yliopisto ja Sydneyn yliopisto.


title: Australialainen materialismi

text: Koulukunnan edustaja John Anderson, jonka pääpointti oli: "Mikä tahansa on olemassa...on todellista, on sanottava, että se on tilallinen- ja ajallinen tilanne tai tapahtuma, joka on samalla todellisuuden tasolla, kuin mikä muu tahansa asia joka on olemassa."


title: Australialainen materialismi

text: Koulukunnan jäseniä luonnehti skeptinen suhtautuminen abstrakteihin asioihin (tästä nimen materialismi tai realismi). Australialaiset materialistit kehittivät muun muassa mielenfilosofisen tyyppi-identiteettiteorian sekä funktionalistisen esiintymäidentiteettiteorian.


title: Australialainen materialismi

text: Australialaisen materialismin edustajiin voidaan lukea:


title: Working on a Dream

text: Working on a Dream on amerikkalaisen laulaja-lauluntekijä Bruce Springsteenin 16. studioalbumi, ja kaikkiaan hänen 22. albuminsa. Se julkaistiin 28. tammikuuta 2009. Levystä julkaistiin myös puolen tunnin dokumentti-DVD:n sisältävä versio.


title: Working on a Dream

text: Albumilla soittaa Springsteenin tunnetuin kokoonpano The E Street Band, kuten edelliselläkin, vuoden 2007 "Magic" -albumilla.


title: Working on a Dream

text: Albumi debytoi Yhdysvalloissa Billboard 200 -listan piikkipaikalla. Niin ikään Suomessa se nousi julkaisuviikollaan suoraan virallisen albumilistan sijalle 1.


title: Working on a Dream

text: Kaikki kappaleet säveltänyt ja sanoittanut Bruce Springsteen.


title: Justus

text: Justus voi tarkoittaa ainakin seuraavia asioita:


title: Anu Silfverberg

text: Anu Silfverberg (s. 21. joulukuuta 1974 Helsinki) on suomalainen toimittaja ja kirjailija. Hän on työskennellyt muun muassa Helsingin Sanomissa ja on yksi Long Play -verkkojulkaisun perustajista.


title: Anu Silfverberg

text: Silfverbergin esikoisromaani "Kung Po" julkaistiin vuonna 2008. Se oli ehdolla Helsingin Sanomien esikoiskirjapalkinnon saajaksi. Hän on kirjoittanut kolumneja Helsingin Sanomien Nyt-liitteeseen, joihin osittain perustuva kirjoituskokoelma "Luonto pakastimessa" ilmestyi vuonna 2011. Saman vuonna ilmestyi novellikokoelma "He eivät olleet eläimiä". Vuonna 2013 julkaistiin Silfverbergin teos "Äitikortti".


title: Anu Silfverberg

text: Vuonna 2013 Silfverbergille ja Hanna Nikkaselle myönnettiin Bonnierin journalistipalkinto koulukiusatun nuoren tytön itsemurhasta kertoneen Enkeli-Elisan tarinan osoittamisesta sepitteeksi Helsingin Sanomien kuukausiliitteen julkaisemassa artikkelissa Uskomaton murhenäytelmä vuonna 2012.


title: Anu Silfverberg

text: Koulutukseltaan Silfverberg on filosofian maisteri, ja hän on valmistunut Helsingin yliopistosta pääaineenaan englantilainen filologia. Silfverberg on tunnettu feministi, joka kuuluu muun muassa "Tulva"-lehden perustajiin.


title: R. R. Eklund

text: Ragnar Rudolf Eklund (21. huhtikuuta 1895 Uusikaarlepyy – 28. marraskuuta 1946 Helsinki) oli suomenruotsalainen kirjailija ja toimittaja.


title: R. R. Eklund

text: Eklundin vanhemmat olivat kauppias Henrik Eklund ja Maria Jungell. Hän kävi koulua Vaasassa, pääsi ylioppilaaksi 1914 ja siirtyi heti lehtialalle. Eklund oli aluksi Vasa Posten -lehden avustajana ja työskenteli sitten toimittajana Vasabladet, Tammerfors Aftonblad ja Dagens Press -lehdissä. Hän oli Helsingissä ilmestyneen Svenska Pressen (myöh. Nya Pressen) -lehden toimittaja vuodesta 1919, ja hän toimi Göteborgs Handels- och Sjöfartstidningin Helsingin kirjeenvaihtajana 1921–1930. Eklund työskenteli helsinkiläisen mainostoimiston palveluksessa.


title: R. R. Eklund

text: Eklund aloitti kirjailijanuran vuonna 1919 ilmestyneellä proosarunokokoelmalla "Jordaltaret". Hän julkaisi runo-, proosa- ja aforismikokoelmia.


title: R. R. Eklund

text: Wäinö ja Matti Aaltosen veistämä R. R. Eklundin muistopatsas paljastettiin 1962 Uudenkaarlepyyn Topelius-puistossa. Patsas joutui elokuussa 2008 ilkivallan kohteeksi kun siihen kuulunut Eklundin kasvokuva varastettiin.


title: Thessalonike

text: Thessalonike (, noin 345/344 – noin 296 eaa.) oli makedonialainen kuningatar, kuningas Filippos II:n tytär, Aleksanteri Suuren sisarpuoli ja Kassandroksen vaimo.


title: Thessalonike

text: Thessaloniken äiti oli thessalialainen Nikesipolis. Ferain hallitsija Iason oli Thessaloniken eno. Thessalonike syntyi luultavasti vuonna 345 tai 344 eaa., koska Filippos meni naimisiin Nikesipoliin kanssa vallattuaan Ferain vuonna 346 eaa. Filippos ilmeisesti nimesi tyttärensä voittonsa mukaan, sillä tämän nimi tarkoittaa ”voittoa thessalialaisista”. Nikesipolis kuoli parikymmentä päivää Thessaloniken syntymän jälkeen. Thessaloniken elämästä ei tiedetä mitään ennen vuotta 316 tai 315 eaa., jolloin hän ilmeisesti oli Olympiaan holhottavana.


title: Thessalonike

text: Vuonna 316/315 eaa. Thessalonike joutui menemään naimisiin Kassandroksen kanssa. Tämä nimesi samoihin aikoihin perustamansa Thessaloniken (nyk. Thessaloniki) kaupungin vaimonsa mukaan. Pari sai kolme poikaa, Makedonian kuninkaat Filippos IV, Antipatros II ja Aleksanteri V. Filippos IV hallitsi lyhyen ajan isänsä kuoleman jälkeen. Thessaloniken poika Antipatros II tappoi äitinsä noin vuonna 296 eaa., koska tämä suosi nuorempaa poikaansa Aleksanteri V:ä.


title: Arja Kilpeläinen

text: Arja Sisko Helena Kilpeläinen (o.s. Joutsen) (s. 17. toukokuuta 1979) on suomalainen salibandyn pelaaja. Hän on lopettanut liigauransa ja edustaa nykyään II-divisioonaa pelaavaa FLOB:ia (Otaonnela Floorball). Hän piti kauden 2008–2009 alkaessa hallussaan salibandyliigan yhden ottelun piste-ennätystä, joka syntyi kaudella 2005–2006 SSV:tä vastaan Kilpeläisen edustaessa Erää.


title: Funktionalismi (filosofia)

text: Funktionalismi viittaa yleisesti filosofiassa funktionaaliseen eli toiminnalliseen selittämiseen. Tieteenfilosofiassa funktionaalinen selittäminen on yksi tieteellisen selittämisen lajeista muun muassa kausaalisen ja intentionaalisen selittämisen ohella. Mielenfilosofiassa funktionalismi tunnetaan eräänä fysikalistisena teoriana henkisten tilojen luonteesta.


title: Funktionalismi (filosofia)

text: Funktionaalisessa selityksessä ilmiö selitetään osoittamalla, että sillä on jokin tehtävä. Esimerkiksi kukat ovat värikkäitä, jotta ne houkuttelisivat pölyttäviä hyönteisiä.


title: Funktionalismi (filosofia)

text:
Sekä kausaalinen että funktionaalinen selittäminen nojautuvat
syyn ja vaikutuksen suhteeseen, mutta selitys on erisuuntainen: kausaalisessa selittämisessä ilmiön esiintymistä selitetään sen syillä, kun taas funktionaalisessa selittämisessä ilmiön esiintymistä selitetään sen
vaikutuksilla. Selitykset pyrkivät vastaamaan kysymykseen, minkä ilmiön aikaansaamien vaikutusten vuoksi ilmiö on olemassa?


title: Funktionalismi (filosofia)

text: Tieteellisessä maailmankuvassa funktionaalinen selitys ei saa tarkoittaa teleologista eli päämäärään perustuvaa selitystä. Tieteessä ei esimerkiksi hyväksytä, että maapallo olisi suunniteltu.


title: Funktionalismi (filosofia)

text: Funktionaalinen selittäminen oli osa jo Aristoteleen tieteenfilosofiaa: hän pyrki selittämään asioita muun muassa muodollisten eli formaalisten syiden kautta, asioiden olemuksesta ja toiminnasta käsin.


title: Funktionalismi (filosofia)

text: Funktionaalinen selittäminen voidaan jakaa "heikkoon" ja "vahvaan funktionalismiin". Heikko funktionaalinen selitys kiinnittää huomiota ilmiöiden piilofunktioihin, eikä hae ilmiöiden lopullista selitystä. Esimerkiksi selitettäessä yhteiskuntaa funktionaalisesti, heikolla funktionaalisella selittämisellä voidaan hakea ensisijassa uusia näkökulmia sen toimintaan.


title: Funktionalismi (filosofia)

text: Vahva funktionaalinen selitys pyrkii puolestaan osoittamaan jonkin ilmiön olemassaolon välttämättömyyden. Tällöin on osoitettava, että kyseisen ilmiön täyttämien toimintojen tyydyttäminen on välttämätöntä, eikä toimintoja voida tyydyttää millään muulla tavalla.


title: Funktionalismi (filosofia)

text: Nykyaikaisessa mielenfilosofiassa funktionalismi on fysikalistinen teoria, jonka mukaan henkiset tilat, kuten kipu, määrittyvät pelkästään niiden toiminnallisen roolin kautta, eli niiden kausaalisista suhteista muihin henkisiin tiloihin, aistisyötteisiin ja käyttäytymisvasteisiin. Funktionalismi on kehittynyt paljolti vastauksena tyyppi-identiteettiteorialle ja behaviorismille.


title: Metateoria

text: Metateoria on teoria, joka tarkastelee ja määrittelee itseänsä muiden teorioiden suhteessa. Se on siten teoria teorioista.


title: Metateoria

text: Metateoria kuuluu filosifiselta taustaltaan tietoteorian ja metamatematiikan alueeseen. Systeemiteoria on eräs sen osa-alue.


title: Hjalmar Dahl

text: Hjalmar Karl Emil Dahl (15. toukokuuta 1891 Parikkala – 19. lokakuuta 1960) oli suomenruotsalainen toimittaja, kääntäjä ja kirjailija.


title: Hjalmar Dahl

text: Dahlin vanhemmat olivat apteekkari Johan Emil Dahl ja Betty Kiljander. Hän pääsi ylioppilaaksi 1910 ja hän suoritti Lausannen yliopiston päästötutkinnon 1913. Dahl aloitti lähes 30 vuotta kestäneen toimittajan uransa Hufvudstadsbladetin venäjänkielisen osaston toimittajana, ja sittemmin hän oli Nya Tidningenin päätoimittajana 1922–1925, Hufvudstadsbladetin toimitussihteerinä 1926–1927 ja Moottorin toimittajana 1928–1933. Hän oli Helsingfors Journalenin päätoimittaja 1929–1944, Månads-Revyn-lehden toimittaja 1940–1944 sekä Aftonpostenin toimituspäällikkö 1944–1945. Vuodesta 1945 Dahl oli vapaa kirjailija. Hän oli Suomen taiteilijaseuran toiminnanjohtaja 1923–1926.


title: Hjalmar Dahl

text: Dahl ruotsinsi venäläisten klassikoiden teoksia sekä muun muassa F. E. Sillanpään teoksia.


title: Meta

text: Meta (kreikan kielessä: μετά = ”jälkeen”, ”takana”, ”kanssa”, ”liittyen”), on etuliite, jota käytetään osoittamaan käsitettä, joka on toisen käsitteen abstraktio. Sitä käytetään täydentämään tai lisäämään alkuperäinen käsite kokonaiseksi.


title: James Chamberlin

text: James Arthur Chamberlin (23. toukokuuta 1915, Kamloops – 8. maaliskuuta 1981, Webster, Texas) oli kanadalainen aerodynaamikko sekä lentokoneiden ja avaruusalusten suunnittelija.


title: James Chamberlin

text: James Chamberlin syntyi Kamloopsssa Brittiläisessä Kolumbiassa, Kanadassa, 23. toukokuuta 1915. Hän valmistui koneinsinööriksi Toronton yliopistosta vuonna 1936. Maisterintutkinnon hän suoritti Imperial College Londonissa vuonna 1939.


title: James Chamberlin

text: Chamberlin aloitti työuransa lentokoneita valmistavassa englantilaisessa Martin-Baker-yhtiössä, josta hän palasi Kanadaan astuen englantilaisomisteisen "Federal Aircraft Limited" -yhtiön palvelukseen Montrealissa. Hän osallistui Avro 652 Anson -lentokoneen kehittämiseen vuosina 1940–41: konetta käytettiin koulukoneena ja sukellusveneiden etsintäkoneena. Hän toimi myös Clarke Ruse Aircraftin pääsuunnittelijana Dartmouthissa, Nova Scotiassa vuosina 1941-1942, josta hän siirtyi Robert Noorduynin yhtiön tutkimusinsinööriksi Noorduyn C-64 Norseman -lentokoneen kehitystyöhön.


title: James Chamberlin

text: Vuonna 1945 Chamberlin siirtyi Avro Canada-yhtiöön, Torontoon. Yhtiö oli englantilaisen Hawker Siddeley konsernin osa. Chamberlin johti Avro Canada C-102 Jetliner ja Avro Canada CF-100 Canuck lentokoneiden aerodynaamista suunnittelua. 1950-luvun lopussa hän johti Avro Canada CF-105 Arrow -hävittäjän suunnittelua. Tämä myöhemmin peruutettu hanke oli niin edistyksellinen hävittäjä, että Chamberlin sai alallaan kuuluisuutta. Avro-tehtaan töiden loputtua Chamberlin ja 25 muuta kanadalaista lentokoneinsinööriä siirtyivät NASAn palvelukseen. Tätä tapausta on Kanadassa puitu jälkikäteen aivovuoto-ongelman tyyppiesimerkkinä.


title: James Chamberlin

text: Chamberlin johti NASAn miehitettyjen avaruuslentojen Project Mercury-ohjelmaa ja Gemini-ohjelmaa. Hän oli Gemini-avaruusaluksen pääsuunnittelija. Myöhemmin hän konsultoi Apollo-ohjelman ongelmienratkaisijana. Kun John Glenn ajoi New Yorkin paraatissa maaliskuussa 1963 ensimmäisessä autossa, seuraavassa istui James Chamberlin. Apollon kuumoduuli LM2 oli suurelta osin Chamberlinin suunnittelema.


title: James Chamberlin

text: Chamberlin lähti NASAsta vuonna 1970 ja liittyi McDonnell Douglasin Astronautics-divisioonaan. Hän valmisteli yhtiön tarjouksen avaruussukkulaksi, joskaan se ei voittanut tarjouskilpaa. Hän siirtyi NASAn Johnson Space Centerissä sijaitsevan McDonnell Douglasin osaston johtajaksi, missä toimessa hän oli kuolemaansa vuoteen 1981 asti.


title: James Chamberlin

text: Hänet nimettiin Kanadan ilmailun "Hall of Fameen" vuonna 2001.


title: Violet Hill

text: ”Violet Hill” on englantilaisen vaihtoehtorock-yhtye Coldplayn kappale. Kappale oli ladattavissa ilmaiseksi yhtyeen kotisivuilta ja sitä ladattiin yli kaksi miljoonaa kertaa. Kappale julkaistiin albumin "Viva la Vida or Death and All His Friends" ensimmäisenä singlenä 9. toukokuuta 2008.


title: Violet Hill

text: Kaikki yhtyeen jäsenet osallistuivat kappaleen tekemiseen. Kappale rakentuu toistuvan kitaran ja sitä tukevan pianon varaan.


title: Violet Hill

text: Kriitikoiden arviot ”Violet Hillistä” olivat yleisesti ottaen positiivisia. Kappale ja sen musiikkivideo olivat ehdolla monien palkintojen saajaksi. Kappaletta on käytetty sämpläämiseen ja siitä on tehty cover-versioita.


title: Mia Alén

text: Mia Alén (s. 5. lokakuuta 1981) on suomalainen salibandyn pelaaja. Hän piti taukoa salibandyliigasta tauolle reiluksi kahdeksi vuodeksi kauden 2005–2006, jolloin hän edusti Suomen mestaruuden voittanutta Lappeenrantalaista NST:tä. Välivuodet hän pelasi I-divisioonaa M-Teamissa ja siirtyi kesken kauden 2008–2009 liigassa pelaavaan SB Vantaaseen.


title: Mia Alén

text: Hän pitää edelleen hallussaan NST:n sisäistä yhden kauden piste-ennätystä 37 pisteellä, joista 24 maalia ja 13 maaliin johtanutta syöttöä, sekä yhden kauden maaliennätystä 24 maalilla, jotka syntyivät liigakaudella 2005–2006. Liigaurallaan hän on edustanut yhden kauden SSV:tä 2000–2001, yhden kauden Erä III:sta 2001–2002 ja kaudesta 2001–2002 kauteen 2005–2006 NST:tä.


title: Boulevard Saint-Michel

text: Boulevard Saint-Michel ("Pyhän Mikaelin bulevardi") on Pariisissa sijaitseva Seinen rannalta etelään johtava puistokatu, joka muodostaa rajan Pariisin 5. ja 6. kaupunginosan ("arrondissement") välillä. Katu alkaa "Pont Saint-Michel" -nimiseltä sillalta, joka yhdistää Seinen etelärannan ja Île de la Citén, johtaa Pariisin tähtitornin läheisyyteen ja on Pariisin Latinalaiskorttelin suurin ja vilkkain katu. Varsinkin opiskelijat käyttävät sen nimestä yleisesti lyhennettyä muotoa "Boul' Mich' ".


title: Boulevard Saint-Michel

text: Bulevardi-nimestään huolimatta Boulevard Saint-Michel ei sijaitse Pariisin vanhojen kaupunginmuurien ("bolwerk") paikalla, vaan Pariisin keskiaikaiset muurit leikkasivat nykyisen katulinjauksen lähes kohtisuorasti. Muureissa sijaitsi tällä kohdalla aikoinaan portti nimeltä "Pyhän Mikaelin portti" () Nykyinen katu on rakennettu vasta 1850-luvulla, kun Napoleon III:n hallituskaudella Georges Eugène Haussmannin johdolla Pariisiin rakennettiin suuri joukko uusia puistokatuja ja purettiin niiden tieltä suuri joukko vanhoja rakennuksia. Katu rakennettiin yhdensuuntaiseksi sitä noin 200 metriä idempänä kulkevan, sivukaduksi jääneen "Rue Saint-Jacques"in kanssa, joka siihen saakka oli ollut Pariisin keskustasta kaupungin eteläosiin johtava valtaväylä. Aluksi kadun nimi oli "Boulevard Sébastopol rive gauche" (Sevastopolin bulevardi vasemmalla rannalla, vähän aikaisemmin käydyn Sevastopolin taistelun muistoksi). Nykyisen nimensä Boulevard Saint-Michel sai vuonna 1864, mutta sen jatke Seinen toisella puolella on yhä nimeltään "Boulevard Sébastopol.


title: Boulevard Saint-Michel

text: Boulevard Saint-Michelin ja varsinkin sen pohjoisosan varrella on runsaasti kirjakauppoja, kahviloita, elokuvateattereita ja vaatekauppoja. Sen varrella Boulevard Saint-Germainin risteyksessä on myös Ranskan keskiaikaisen taiteen museo Musée de Cluny.


title: Boulevard Saint-Michel

text: Boulevard Saint-Micheliltä johtaa myös pääportti Luxembourgin puistoon. Samalta kohdalta vastakkaiseen suuntaan johtaa "Rue Soufflot", joka päättyy Panthéonille.


title: Boulevard Saint-Michel

text: Toukokuussa 1968 Boulevard Saint-Michel oli useita viikkoja suljettuna opiskelijalevottomuuksien vuoksi.


title: Boulevard Saint-Michel

text: Erään ranskalaisen poliitikon on kerrottu aikoinaan vaalien edellä luvanneen, että Boulevard Saint-Micheliä jatketaan merenrantaan saakka. Kun häneltä kysyttiin, kummasta päästä sitä jatkettaisiin, hän olisi vastannut: "Molemmista päistä."


title: Boulevard Saint-Michel

text: Boulevard Saint-Michel mainitaan muun muassa seuraavissa kirjoissa:


title: Boulevard Saint-Michel

text: Musiikissa katu mainitaan Peter Sarstedtin kappaleessa "Where Do You Go to My Lovely", jossa kuvitteellinen Marie-Claire niminen nainen elää jet-set-elämää ja asuu kalliissa asunnossa Boulevard Saint-Michel-kadulla. Hector on tehnyt laulusta versionsa "Kuningatar", jossa mainitaan myös Boulevard Saint-Michel. Katu mainitaan myös Gary Mooren vuoden 1979 hitissä "Parisienne Walkways"


title: Robert Noorduyn

text:
Robert Noorduyn (6. huhtikuuta 1893 Nijmegen, Alankomaat – 22. helmikuuta 1959 South Burlington, Vermont, Yhdysvallat) oli Alankomaissa syntynyt ja muun muassa Yhdysvalloissa ja Kanadassa toiminut lentokoneinsinööri.
Robert Noorduyn opiskeli insinööriksi Alankomaissa ja Saksassa. Vuonna 1913 hän muutti Englantiin, jossa opetteli lentämään Gaudron G II -koneella. Hän työskenteli teknikkona Sopwithin lentokonetehtaassa.


title: Robert Noorduyn

text: Noorduyn pestattiin 1917 työnjohtajaksi British Aerial Transport -yhtiöön, jonka pääsuunnittelija oli alankomaalainen Frits Koolhoven. Kuten muutkin ensimmäisen maailmansodan lopussa perustetut yhtiöt, BAT oli lyhytikäinen. Se lopetti toimintansa vuonna 1919.


title: Robert Noorduyn

text: Anthony Fokker oli muuttanut vuonna 1919 Saksasta Alankomaihin ja perustanut sinne lentokonetehtaan. Hoorduyn oli palannut Alankomaihin ja sai töitä Fokkerilta. Fokker halusi laajentaa toiminaansa myös Yhdysvalloissa, ja Noorduyn lähettiin Teterboroon johtamaan Fokkerin sikäläistä tehdasta.


title: Robert Noorduyn

text: Teterborossa Noorduyn johti Fokker Universal -matkustajakoneen suunnittelua. Kone oli tehty erityisesti Kanadan markkinoita varten, jossa myynti sujui hyvin. Hän johti myös sen seuraajan Fokker Super Universalin kehitystötä ja kehitti yksimoottorisesta F.VIII:sta kaksimoottoriversion.


title: Robert Noorduyn

text: Noorduyn siirtyi vuonna 1929 Bellanca-tehtaaseen, joka oli Wilmingtonissa Delawaressa. Hän suunnitteli yhtiölle Bellanca Skyrocket -lentokoneen ja osallistui myös Bellanca Pacemakerin kehitysversion suunnitteluun.


title: Robert Noorduyn

text: Vuonna 1932 hän toimi Pitcairn-Cierva Autogiro Company of America -yhtiössä. Hän suunnitteli yhtiön ensimmäisen nelipaikkaisen autogiron, Pitcairn Autogiro PA-19.


title: Robert Noorduyn

text: Noorduyn perusti Walter Claytonin kanssa vuonna 1933 Montrealiin oman yhtiön, Noorduyn Aircraft Limitedin. Sen päätuote oli Noorduyn C-64 Norseman. Yhtiön nimi muuttui 1935 muotoon Noorduyn Aviation. Yhtiö kaatui toisen maailmansodan jälkeen. Vuonna 1953 Noorduyn pyrki synnyttämään kaatuneen yhtiön uudelleen, mutta hän sairastui ja kuoli vuonna 1959.


title: Palmuripsiäinen

text: Palmuripsiäinen ("Thrips palmi") on aikuisena noin 1 mm:n mittainen trooppinen tuhohyönteinen, joka viihtyy erityisesti orkideojen kukinnoissa. Palmuripsiäinen muistuttaa erityisesti tupakkaripsiäistä ("Thrips tabaci") ja lavaripsiäistä ("Thrips nigropilosus"), mutta palmuripsiäisen tunnistaminen muista ripsiäisistä on vaikeaa ja vaatii usein laboratoriotutkimusta. Se ei luonnostaan elä Suomessa, vaan se tulee yleensä Aasiasta saapuvien leikko-orkideoiden mukana. Palmuripsiäinen ei pysty talvehtimaan lauhkealla tai boreaalisella ilmastovyöhykkeellä ulkona, mutta kesäaikaan pystyy tuottamaan 2-3 sukupolvea ulkona lauhkean vyöhykkeen oloissa. Palmuripsiäinen kuuluu niin sanottuihin karanteenituhoojiin, joiden havaitseminen tulee ilmoittaa kasvinsuojeluviranomaisille. Palmuripsiäinen voi levittää tospoviruksiin kuuluvaa tomaatin pronssilaikkuvirusta eli TSWV:ta ("Tomato spotted wilt virus") ja palsamin kuoliolaikkuvirusta eli INSV:ta ("Impatiens necrotic spot virus").


title: Tampere tulessa 1918

text: Tampere tulessa 1918 on Timo Malmin ja Ari Järvelän toimittama kirja, joka käsittelee Tampereen taistelua vuonna 1918 siihen osallistuneiden näkökulmasta. Teos koostuu muistelmista, päiväkirjaotteista, kirjeistä ja raporteista taistelujen ajalta. Teoksen on julkaissut Atena vuonna 2008.


title: Tampere tulessa 1918

text: Jälkisanojen mukaan Tampere on noussut Euroopan historian suurten sotakaupunkien joukkoon: Varsova, Madrid, Stalingrad, Leningrad, Berliini ja Tampere.


title: Speed of Sound

text: ”Speed of Sound” on englantilaisen vaihtoehtorock-yhtye Coldplayn kappale. Kappale julkaistiin Yhdysvalloissa yhtyeen albumin "X&Y" ensimmäisenä singlenä ja se nousi sijalle kahdeksan "Billboard" Hot 100 -singlelistalla. Britanniassa single julkaistiin 23. toukokuuta 2005 ja se nousi sijalle kaksi Britannian singlelistalla.


title: Speed of Sound

text: Kaikki yhtyeen jäsenet osallistuivat kappaleen kirjoittamiseen. Kappale rakentuu pianoriffinsä ympärille ja sen kertosäe on voimakas.


title: Speed of Sound

text: Kriitikoiden arviot kappaleesta vaihtelivat, vaikka se voitti vuoden laulun palkinnon ASCAPilta. ”Speed of Sound” oli ehdolla kahden Grammy-palkinnon saajaksi ja se voitti Brit-palkintogaalassa parhaan brittiläisen singlen palkinnon. Singlen musiikkivideo oli ehdolla neljässä kategoriassa MTV Video Music Awardsissa.


title: Taistelusukeltaja

text: Taistelusukeltaja on erikoissotilas, joka on koulutettu tiedustelu-, taistelu- ja tuhoamistehtäviin. Taistelusukeltajat käyttävät siirtymismenetelmänään laitesukeltamista voidakseen lähestyä toiminta-aluetta huomaamattomasti. Tähän tarkoitukseen käytetään suljetun kierron happisukelluslaitetta, josta ei sukellettaessa tule pintaan paljastavia kuplia. Varsinaiset tehtävät toteutetaan maan pinnalla kommando- tai sissijoukon tapaan.


title: Taistelusukeltaja

text: Suomessa taistelusukeltajia kouluttaa Meritiedustelupataljoonassa Upinniemessä toimiva Sukeltajakoulu.


title: Taistelusukeltaja

text:
Ensimmäisiä hengityslaitteilla varustettuja taistelusukeltajia
olivat vuonna 1938 perustettuun Italian laivaston Decima Flottiglia MAS -yksikköön kuuluneet sukeltajat.


title: Taistelusukeltaja

text: Toisen maailmansodan aikana myös Iso-Britannia, Saksa, Yhdysvallat ja Neuvostoliitto perustivat omat taistelusukeltajajoukkonsa.


title: Taistelusukeltaja

text: Nykyajan taistelusukeltajien varustukseen kuuluu hapenkierrätin tai seoskaasulaite, erityisesti tarkoitukseen isosta venekompassista muunnettu erikoiskompassi sekä normaali jalkaväkisotilaan aseistus.


title: Taistelusukeltaja

text: Taistelusukeltajat voidaan laskea veteen näköpiirin ulkopuolella tai esimerkiksi sumun turvin, he etenevät kompassiensa ja karttojensa avulla suunniteltuun rantautumiskohtaan, riisuvat hengityslaitteet, painot ja räpylät, mistä eteenpäin toiminta on tavallista jalkaväen taistelua.


title: Taistelusukeltaja

text: Suurvalloissa, kuten Yhdysvalloissa, taistelusukeltajien koulutus on hyvin laajaa. Korkeimmalla tasolla, SEAL-yksiköissä, he saavat myös laskuvarjokoulutuksen eli heidät voidaan kuljettaa kohteisiinsa lentoteitse ja pudottaa mereen haluttuun paikkaan.


title: Päätelaitetunnistus

text: Päätelaitetunnistus tarkoittaa internetin yhteydessä sitä, että kun päätelaite ottaa yhteyttä johonkin palveluun, sen tyyppi tunnistetaan tavalla tai toisella. Joskus tätä tapahtumaa kutsutaan historiallisista syistä myös selaintunnistukseksi (). Kuitenkin päätelaitetunnistus kuvaa tätä toimintaa parhaiten, koska käytettävä laite voidaan tunnistaa myös muutenkin kuin käytettäessä selainta. Esimerkiksi MMS-viestejä haettaessa matkapuhelin lähettää vastaavia tunnistetietoja kuin selain web-sivuja selattaessa.


title: Päätelaitetunnistus

text: Selaintunnistuksella ja päätelaitetunnistuksella pyritään usein eri lopputulokseen. Selaintunnistuksella on aina 1990-luvun puolesta välistä lähtien pyritty erottamaan eri valmistajien internet-selaimet, jotta niiden erilaiset tavat toteuttaa muun muassa JavaScript-koodia tai käsitellä muuten HTML-koodia voitaisiin korjata. Päätelaitetunnistuksella pyritään taas selvittämään itse laitteen ominaisuuksia, kuten esimerkiksi näytön fyysistä leveyttä tai tukea DRM, Java, Flash ym. ominaisuuksille.


title: Päätelaitetunnistus

text: Päätelaitteiden kirjo etenkin matkapuhelimissa on aiheuttanut ongelmia sisällön tuottamisessa niihin. Web-sivuja toteutettaessa PC:ssä käytettävissä selaimista usein löytyy tuki Flash-animaatioille ja sivujen suunnittelussa voidaan olettaa näytön resoluution leveydeksi lähemmäs tuhatta pikseliä. Matkapuhelimissa näytön resoluution leveydet vaihtelevat hieman yli sadasta Nokia Communicatorin 800 pikseliin yleisempien resoluutioiden ollessa kahden ja kolmen sadan paikkeilla puhumattakaan laitteiden muista ominaisuuksista, jotka vaihtelevat niiden kyvystä käsitellä web-sivuissa yleisiä CSS-, javascript- ja flash-komponentteja.


title: Päätelaitetunnistus

text: Web-sivujen toteuttamisen lisäksi päätelaitteiden moninaisuus vaikeuttaa ladattavien sisältöjen toteutusta aina lataustapahtumasta formaatteihin. Soittoäänten ja logojen kohdalla ongelmaksi muodostuvat tekijänoikeudet ja niiden suojaaminen. DRM (Digital rights management) ominaisuudet vaihtelevat päätelaitteittain ja mikäli jokin tiedosto on suojattu eri suojauksella kuin mitä päätelaite tukee, ei tiedostoa voi avata. Vastaavasti esimerkiksi Symbian-alustasta ja Adoben Flash lite -teknologiasta on useita eri versioita, jotka vaativat oikean formaatin ladattavasta sovelluksesta yhteensopivuuden mahdollistamiseksi.


title: Päätelaitetunnistus

text: Päätelaitteiden moninaisuus (device fragmentation) muodostaa sen perusongelman, jota päätelaitetunnistus (device detection) pyrkii ratkaisemaan.


title: Päätelaitetunnistus

text: Päätelaitetunnistus perustuu useimmiten HTTP-otsakkeiden tulkintaan. Otsakkeista luetaan pääasiassa user-agent, accept, ja x-wap-profile kenttiä, mutta hyvä päätelaitetunnistus hyödyntää lukuisia muitakin kenttiä. Näitä kenttiä verrataan päätelaitetietokannassa oleviin tietoihin ja päätellään mikä päätelaite on kyseessä.


title: Päätelaitetunnistus

text: Päätelaitetunnistus voidaan ratkaista useassa eri paikassa sisällöntuotantoketjua ja usealla eri tavalla. Eri paikkoja ovat selain, sovelluspalvelin, välityspalvelin ja operaattorin verkko. Päätelaitetunnistuksen antamia tietoja hyödynnetään sisällön sovituksessa (content adaptation) tai uudelleenohjauksessa.


title: Päätelaitetunnistus

text: Selaimessa ei itse päätelaitetunnistusta voi tehdä, koska päätelaitetunnistus tarkoittaa lähtökohtaisesti nimenomaan sen päätelaitteen tunnistusta, jossa selain sijaitsee. Selain voi kuitenkin toteuttaa sellaisia toimia, joilla helpotetaan päätelaitteiden moninaisuuden aiheuttamia ongelmia. Tunnetuin näistä toiminnoista on sisällön sovitus. Selain voi muokata web-sivun rakennetta esimerkiksi niin, että sivuttaissuuntainen vieritys poistetaan, jolloin sivun selaaminen helpottuu. Selain voi myös lisätä tietoa päätelaitteesta HTTP-otsakkeihin, joita palvelin voi hyödyntää sisällön muokkaamisessa.


title: Päätelaitetunnistus

text: Välityspalvelimella tarkoitetaan kolmannen osapuolen palvelinta, jonka kautta HTTP-liikenne kulkee. Välityspalvelin voi muokata web-sivun rakennetta, pienentää kuvia ja jopa vaihtaa kuvan formaattia, poistaa sellaisia komponentteja, jotka eivät toimi päätelaitteessa. Välityspalvelimet tekevät tunnistuksen päätelaitetietokannasta hyvin samaan tapaan kuin sovelluspalvelimet. Välityspalvelimen tekemä sisällön sovitus tuottaa kuitenkin huonompaa laatua kuin sovelluspalvelimen tekemä johtuen geneerisestä rakenteesta. Välityspalvelin tekee sovituksen samojen sääntöjen mukaan kaikelle sisällölle kun taas sovelluspalvelin voi tehdä muutoksen sisällöstä riippuen yksilöidysti.


title: Päätelaitetunnistus

text: Sovelluspalvelin tarkoittaa sitä palvelinta, jolla julkaistava web-sivu tai ladattava sisältö sijaitsee. Web-sivut julkaistaan useimmin julkaisujärjestelmän (CMS) kautta. Sovelluspalvelimella tapahtuva päätelaitetunnistus antaa web-sivun omistajalle tai muun aineiston haltijalle parhaan mahdollisuuden vaikuttaa päätelaitteen saamaan sisältöön ja käyttökokemukseen. Mikäli päätelaitteen tunnistaa ja sisältöä muokkaasiihen sopivaksi aineiston omistaja, lopputulos on luultavasti parempi kuin silloin, jos muokkauksen tekee ulkopuolinen, joka ei tunne sisältöä.


title: Päätelaitetunnistus

text: Sovelluspalvelimella päätelaitetunnistus voidaan tehdä monella eri tavalla. Yleisimmät tavat ovat verkosta ladattavien profiilien käyttö, skriptien käyttö ja päätelaitetietokantojen käyttö (device repository).


title: Päätelaitetunnistus

text: Operaattori ja välityspalvelin kuvaavat toiminnoiltaan samankaltaista päätelaitetunnistusta. Oikeastaan operaattoriratkaisussa operaattori yleensä käyttää jotain kaupallisista välityspalvelinratkaisuista. Ero operaattorivetoisen päätelaitetunnistuksen / sisällön sovituksen ja kolmannen osapuolen välityspalvelinratkaisun välillä on se, että operaattorin tapauksessa kuluttaja ei voi itse valita käyttääkö hän ratkaisua vai ei. Operaattorin käyttämistä sisällön pakotetusta muokkauksesta on syntynyt paljon keskustelua sisällönkehittäjien keskuudessa. Esimerkiksi Vodafonen käyttämä Novarran välityspalvelinratkaisu on vaikeuttanut monien Britanniassa toimivien mobiilisivujen ansaintamallia.


title: Ammunta kesäolympialaisissa 1988 – naisten 25 metrin urheilupistooli

text: Naisten 25 m urheilupistooli ammuttiin 19. syyskuuta. Kilpailun voitti Neuvostoliiton Nino Salukvadze tuloksella 690 (591+99), joka on uusi finaali olympiaennätys.


text: Peruskilpailun jälkeen kilpailua johti jugoslavialainen Jasna Šekarić ennen neuvostoliittolaista Nino Salukvadze. He kummatkin olivat ampuneet 591 pistettä, joka on uusi peruskilpailun olympiaennätys. Šekarić ja Salukvadze uskottiin ratkaisevan kullan ja hopean kohtalon, mutta Šekarić ampui finaalissa vain 95 pistettä. Šekarić putosi pronssille ja japanilainen Tomoko Hasegawa sai hopeaa paremman finaalin takia. Kullan vei ylivoimaisesti Salukvadze, joka ampui finaalissa 99 pistettä.


text: Suomalaisia ampujaa ei lajissa kilpaillut, vaikka Suomi olisikin saanut yhden edustajan kilpailuun. Suomi jätti tilaisuuden käyttämätä, koska kukaan suomalainen ei ollut erityisesti harjoitellut kyseistä lajia.


title: Aurinkokunnan syntyteorioiden historia

text: Aurinkokunnan syntyteorioiden historia ulottuu varhaisiin aikoihin, jolloin uskottiin jumalan tai jumalien luoneet planeetat nykyisille paikoilleen.


title: Aurinkokunnan syntyteorioiden historia

text: Uuden ajan murros loi esille vallankumouksen tieteessä, jonka myötä ilmiöiden synnylle alettiin etsiä syytä. 1700-luvulla esitettiin ensi kertaa ajatus, että Aurinko ja planeetat ovat syntyneet tähtienvälisestä kaasusta tiivistymällä. Tätä oletusta kutsutaan nebulaarihypoteesiksi eli sumuteoriaksi. Sen esitti ensimmäisenä ruotsalainen tutkija ja mystikko Emanuel Swedenborg. Saksalainen filosofi Immanuel Kant kehitti teoriaa edelleen, mutta tieteellisempi siitä tuli vasta ranskalaisen matemaatikon Pierre Laplacen muokattua sitä. Laplacen teoriassa nopeasti pyörivästä auringosta olisi irtautunut sumunriekaleita, jotka olisivat tiivistyneet planeetoiksi oman painovoimansa ansiosta kutistumalla. Laplacen muotoilema teoria oli ristiriitainen eikä selittänyt tyydyttävästi Aurinkokunnan syntyä. Teoria oli ristiriidassa muun muassa Auringon ja planeettojen havaitun impulssimomentin kanssa.


title: Aurinkokunnan syntyteorioiden historia

text:
1900-luvun alussa T. C. Chamberlin ja F. R. Moulton väittivät, että planeetat olisivat syntyneet ohi kulkeneen tähden kiskaisemasta kaasukielekkeestä, joka pian tiivistyi kiinteiksi planetesimaaleiksi ja myöhemmin planeetoiksi. Teoriaa muuntelivat hieman muun muassa James Jeans ja Harold Jeffreys 1918. Tämäkään teoria ei selittänyt tyydyttävästi muun muassa Auringon pienen ja planeettojen suuren kulmamomentin syntyä. Niinpä monet tutkijat palasivat nebulaarihypoteesin pariin.
Gerard Kuiper esitti ajatuksen protoplaneetoista. Harold Urey väitti planeettojen syntyneen alle 2200 C:ssä päätellen kemiallisesta koostumuksesta.